UEFAk Europako txapelketak talde ezberdinekin jokatzea baimendu du

Sailkatze fasea jokatu eta talde hori kanpoan geratzen bada jokalariek ligaxka jokatu ahal izango dute beste talde batekin.

Txapeldunen Ligako edo Europa Leagueko sailkatze fasea jokatu duen edozein jokalarik beste talde batekin joka ditzake bi txapelketa hauetako ligaxkak beraien lehen taldea kanporatua izan bada.

Fitxaketa neguko merkatuan gauzatzen bada jokalari horrek Txapeldunen Liga eta Europa Leaguea jokatu ahal izango ditu. Talde bakoitzak hiru fitxaketa egin ditzake neguko merkatuan, baina hiru horietatik bakarrak jokatu ahal izango du bi txapelketa horietan.


Gabonetako azoka, produktu goxoenak erosteko

Gabonei begira, azoka antolatu zuen Astigarragako Udalak, aurreko larunbatean. Makina bat postu jarri zituzten Foru plazan, udaletxe aurrean, eta aukera izan zuten herritarrek, produktu goxoenak erosteko: enbutidoak, barazkiak, fruta, gaztak... Baina jatekoak saltzen zituztenak bakarrik ez, beste hainbat postu ere bazeuden bertan: arropa, ehunak, zapatak, poltsoak, bitxiak...


Neskak txapeldun tortilla lehiaketan

Elgetan, zapatuko ekintzen artean egon da gaztetxekoek antolatutako patata-tortilla lehiaketa. 14 talde aritu dira. Irabazleak S.S.F taldeko neskak izan dira. Bi sari nagusiak jaso dituzte: zaporearena eta aurkezpenaren originaltasunarena. Hauek dira txapeldunak: Paula Palacios, Ainhoa Zeziaga, Maialen Alkorta eta Nicole Varo.


Lehen aldi bat

Man Ray dantza emanaldiaren kronika. Taiat Dansa konpainiak eskainia Donostian, Victoria Eugenia antzokian, martxoaren 7an.

Dantza emanaldi batera nindoala esan nion lankide bati, eta zalea ote naizen galdetu zidanean ez nekiela zer esan deskubritu nuen. Ez baitakit; ez baitut inoiz dantza emanaldiak ikusteko ohiturarik izan –aukerak ere gutxi–, ezta dantzaren gaineko askorik irakurtzerik ere. Lehen aldi bat izan da Victoria Eugenia antzokikoa, esango nuke. Gogo bete joan nintzen, hala, Taiat Dansa konpainia valentziarraren dFeriako Man Ray emanaldira. Testuinguru elegantea lan osteko asteazken iluntze baterako.

Man Ray argazkilari eta zinemagile estatubatuarrak musekin izan zituen harreman fetitxisten inguruan ardaztutako emanaldia ikustera nindoan, gizon artistek emakume modeloekin dituzten harremanez hitz egingo zuena; musa bat noiz den inspirazio iturri, noiz objektu soil, muga horretara aterako gintuena. Irrika nuen hori dantzaren lengoaiaren bidez nola emango zuten ikusteko.

Klaxk. Argazki-kolpe bat. Agertu ziren bi agertokian. Klaxk. Argazki-kolpe bat. Agertu ziren lau. Klaxk. Argazki-kolpe bat. Agertu ziren zazpi gizon esmokinean sartuta. Eta, klaxk, agertu zen emakume bat. Hasiera indartsuaren ondotik, forma askotako eszenek josi zuten ordubeteko emanaldia eta, aldiro, irudi ikusgarriak utzi zituzten agertokian. Ezpain margotuak, ipurmasailak eta bestelako elementu erotiko femeninoak jarri zituzten atze-oihaletan. Eraldatzen joan zen uneoro agertokiko argazkia, eta, denen artean, begietan geratu zitzaidanetako bat izan zen Cristina Reolid dantzariak kideek osatutako masa baten erditik gorputza altxatu zuenekoa, oihaleko begiak guraizeekin mozteko, oihu batean.

Ez dut Rayren unibertso surrealistaren berri eta, hori eta dantza emanaldietan hasiberri izatea tarteko, kosta egin zitzaidan emanaldia jarraitzea, Rayren obraren erreferentziak identifikatzea. Une solteek harrapatu ninduten; ez alferrik, dantzatik gehien zuten pasarteek. Estetikoki ederra izan zen mugimendu askoren zehaztasuna, eszena gaineko askotariko konposizioak, metronomo hotsaren mekanikara errenditutako gorputzak. Baina estetikoaz gaindi... Artea eta erotismoaren tentsioari dantza egitean, iragan mende hasierako eszenografian, bistakoa zen gizonen apetaren agintea.

Euskal intelligentsia deitzen duten etxe horretako izen handi bat izan nuen aldamenean eserita. Gustatu ote zitzaidan galdetu zidan publikoak zutik txalo jo bitartean, eta, haren aurrean barregarri geratzeko beldurrez, bueno bat atera zitzaidan. Niri ere ez asko, esan zidan. Zuk badiozu, nik nire barrurako. Egia hori da: hotz utzi ninduen lehen aldiak, eta, halere, errepikatzeko gogoa utzi dit ondorenak. Hala gertatu ohi da sarri.


Bost mila lagun ibili dira Emakunderen X. Berdintasunerako Gunean

Emakundek urrian zehar antolaturiko Berdintasunerako Gunearen hamargarren edizioan 5.000 pertsona inguruk parte hartu dute. Erakundea feministak "balorazio positiboa" egin du partaidetzari dagokionez. Araba, Bizkaia eta Gipuzkoako 31 udalerritan ehundik gora ekintza izan dira, tartean Uribe Kostako Emakumeen V. Topaketa Urdulizen, hitzaldi bat Algortan eta zine-forum bat Areetan. Gauzak horrela, gunearen helburua berdintasunak gizarteari ekartzen dizkion onurei buruzko hausnarketa kolektiboa egitea izan da. Gainera, gunearen karpa ibiltarian, hiritarrek "Berdin gehiago da" leloa duen egitura erraldoi bat eraiki dute 1.800 kubo erabiliz. Berdintasunaren aldeko politika publikoak bultzatu eta gizartea sentsibilizatzea du helburu Emakundek, eta testuinguru horretan urtero jartzen du martxan Berdintasunerako Gunea. Hainbat erakunde eta elkartek emakumeen eta gizonen arteko berdintasunaren alde egiten duten lana indartu, ikustarazi eta sendotzeko asmoz sortu zuen Emakundek 2004. urtean Berdintasunerako Gunea. Argazkian, kubo ibiltariak / © Emakunde.

Aurtengo ardatza berdintasunak gizarteari ekartzen dizkion onurak azpimarratzea izan da. Urriaren 1etik 31ra bitartean burutu da, 31 udalerri ezberdinetan antolatu diren ehun ekintza baino gehiagotan. Ekintza horien antolamenduan 80 entitate inguru egon dira, izaera ezberdinetakoak: erakunde publikoak, enpresak, elkarteak, fundazioak, sindikatuak eta abar. Uribe Kostan, Gizatiar Areeta eta Itzubaltzeta / Romoko emakume elkartea, Urdulizko Inola elkartea, Uribe Kostako Emakumeen Kontseilua eta Algortako Terapia eta Genero elkarteek hartu dute parte.

Izaskun Landaida Emakundeko zuzendaria pozik agertu da gunearen lehen balorazioa egitean, 5.000 pertsona inguruk parte hartu baitute lehen zenbatespenen arabera. Ekintza horietan berdintasunaren inguruan gaurkotasun handia duten gaiak jorratu dira, Landaidaren hitzetan: "Hitz egin da abortoari buruz, zaintza partekatuari buruz, emakumeen ahalduntzeaz, komunikabideetan agertzen diren estereotipo eta rolei buruz, enpresetan berdintasunak lehiakortasunean duen garrantziaz, emakumeak politikan bizi duten egoera, emakumeak eta osasuna, gazteen hezkuntza eta abar luze bat".

Bizkaian, honako herrietan egin dira ekintzak: Algorta, Areeta, Urduliz, Barakaldo, Bermeo, Bilbao, Durango, Ermua, Igorre, Lezama, Markina-Xemein, Portugalete eta Trapagaran; Gipuzkoan, Astigarraga, Azkoitia, Azpeitia, Beasain, Donostia, Orereta, Getaria, Lezo, Oñati, Orio, Urnieta eta Zumaian; eta Araban, Amurrio, Arkauti, Gasteiz, Bastida eta Laudion.

Karpa ibiltaria

Bestalde, Berdintasunerako Gunearen karpa ibiltaritik beste 4.000 pertsona inguru pasatu dira. Horietatik 600 inguruk atera dute argazkia "Berdin gehiago da" leloarekin, 185ek mezuren bat utzi dute berdintasunari buruz Berdingehiagoda.com webgunean, eta 1.800 kubo itsatsiz egitura erraldoi bat egitea lortu dute "Berdin gehiago da" leloarekin. Karpa Getxo, Bilbo, Gasteiz, Donostia, Amurrio, Laudio, Durango, Portugalete eta Orereta udalerrietatik ibili da hilabete osoan zehar.

Landaidaren hitzetan, "hiritarrek eraiki duten egitura erraldoiak erakusten du berdintasuna denon artean lortu behar dugula, denok jarri behar dugula zerbait lortzeko, horren sinboloa izan nahi du".


Jorge Oteizaren artelanak Bartzelonan, ia 30 urte geroago

Catalunya-La Pedrera fundazioak atzera begirako erakusketa zabala eskaini dio eskultoreari, «nahitaezkoa» zela iritzita.


Auzo-lotsaren pozoia, auzolana

Gizarte bat ondo ezagutzeko, nahikoa omen da haren zabortegiak ikertzea. Martxa honetan, sinonimo bihurtuko dira, gizakiak bere ingurunea nola tratatzen duen ikusita. Oinez metro gutxi batzuk ibiltzea aski da lotsaizun horretaz jabetzeko. Eta edonon eta edonoiz.

Ataunen, bost lagunek ekintzara pasatzea erabaki dute. Lehengo igandean, Kaxetatik abiatu eta Arrondo auzoraino (5,5 km inguru), errepide nagusiaren bazterrak garbitu zituzten. Bi orduko lanaren ostean, 60 bat kilo hondakin zeukaten poltsetan, jendeak axolagabe botatakoak.

Ikusten zuten egoera jasan ezinik erabaki dute lan hori egitea. «Zapatuero eta jaiero korrika egiten dugu hiru lagunek, eta gehienetan Kaxeta aldera joaten gara. Bazterretan zaborra ikaragarri dagoela ikusten genuen, eta bilketa bat egin behar genuela esaten ari ginen aspalditik», azaldu du boluntario batek.

Latak, botilak, zorroak…

Esan, eta egin. Igande goizean, bost lagunak Kaxetatik goitik behera hasi ziren, bide ertzak miatzen. «Jende gehiegi ere ez genuen nahi, bide bazterrean ibili behar zelako. Udaleko kotxea hartu genuen atzetik, babes pixka bat emateko, eta hala egin genuen bilketa».

Zer jaso zuten, askorik esplikatu beharrik ez dago. Edonork ikus dezakeelako, edonon, edonoiz. «Batez ere latak, botilaren bat edo beste, tabako paketeak, kirolarien barratxo energetiko eta jel zorrotxoak…». Bideko zabor-bilketa guneak ere garbitu dituzte, horietan ere lurrera eroritako zikinkeria baitzegoen.

Zabarkeria sendatu arte, kopiatzeko moduko adibide bat.


«Nire helburua Realak kalitatezko jokoa egitea da»

Sporting eta Bartzelonaren kontrako partidetan Realak egindako lan onak sinesgarritasuna eman diote Philippe Montanierri. Zale txuri-urdinak, behintzat, ilusionatuta daude ikusten ari direnarekin.

Ideiak garbi zituela sartu omen zen Philippe Montanier (Vernon, Frantzia, 1965) lehen egunean aldagela barrura, jokalariek diotenez. Baloia eta gazteak, horiek dira haren pentsamoldearen ardatza, bi hitzetan esateko. Ez du beste era batera ulertzen futbola, eta horregatik aldatu da Zubietako eguneroko funtzionamendua. Metodikoa eta zorrotza, otordu eta elikagaiak ere zaintzen ditu. Atezaina, entrenatzailea eta heziketa fisikoko lizentziaduna dela dio haren curriculumak. «Educateur», laburbiltzen du berak. Hezitzaile sena omen du.

Joan den larunbatean hirugarren gola ere sar zitekeela amestu zenuen?

Baloia gordetzearen aldekoa nintzen, jokoa izoztearena. Jokalariak, berriz, ez ziren horrekin konformatzen; irabaz zezaketela sentitu zuten.

Realeko zalea ilusionatuta dago. Jabetu al zara?

Ez bereziki. Denboraldiaren bukaeran hitz egingo dugu, horrek balio duelako. Bi neurketa baino ez dira pasatu.

Lehen zatian, taldeak eginiko lanarekin etsita bukatu zenuen. Zergatik?

Ezin nuen ulertu zer ari zen gertatzen. Prestaketa astea horren ona izan eta gero! Bagenekien non estutu behar genuen aurkaria, non izan behar genuen oldarkorrak… Ez zen guk nahi bezain ongi atera.

Aipatzen duzun oldarkortasun hori landu al daiteke? Ez du berezkotik gehiago?

Ez, ez, eragin eta zirikatu dezakezu azaleratu arte.

Xabi Prietoren aldaketak harridura sortu zuen Anoetan.

Beti jarri beharko dut orduan, kar-kar-kar. Txantxak alde batera utzita, Xabi, lan handia egin zuenez, hustuta zegoen. Bartzelonak Villa, Iniesta eta Adrianorekin arazoak sor zitzakeen ezker hegalean, eta hori saihesteko egin nuen aldaketa. Cadamurok bestelako ikuspegi defentsiboa eman zigun, eta, gainera, atleta gorputza du. Unean uneko irtenbidea baino ez zen izan, Gijonen jokatutako neurketa bosteko defentsa lerroarekin amaitu genuenean bezala.

Partida amaieran esan al zizun ezer Bartzelonako ordezkariren batek?

Nik esan nion Iniestari ea gurekin jokatzeko prest ote dagoen, kar-kar-kar.

Erreferentzia dira zuretzat. Behin baino gehiagotan esan duzu ezin duzula beste era batera ulertu futbola.

Bai, denontzat izan beharko lukeen moduan. Bere garaian Arrigo Sacchiren Milan, Johan Cruyffen Ajax eta Bartzelona eta Arkonadaren Reala izan ziren bezala. Azken hori nire idoloa izan zen. Uste dut noizbait aitortu dudala.

Baloirik gabe egin al daiteke lan fisikoa zure ikuspegiaren arabera?

Entrenatzaile bakoitzak bere liburuxka dauka. Prestakuntza fisiko egokitua deitzen diogu. Baloirik gabeko saioak ere egiten ditugu, baina inoiz ez saio osoa.

Automatismoak hartzeko, mugimenduak lantzeko, errutina modukoa eratu behar da. Nola egin hori astuna izan ez dadin?

Ariketa ugari eginez, entrenatzeko beste modu batzuk proposatuz. Esaterako, partidatxoak tamaina askotako jokalekuetan jokatzen ditugu, ariketa tekniko eta fisikoak lantzen ditugu... Ez dugu beti berdina egin nahi, eta halakorik gerta ez dadin tentuz gabiltza. Aldatzearen aldekoak gara. Hala, jokalaria gutxiago aspertzen da, eta, batez ere, gehiago pentsatzen du.

«Pentsatu» diozu. Burua landu daiteke? Kontzentrazioa, adibidez?

Bai. Hainbat ariketaren bidez, bideoak ikusiz eta haiekin hitz eginez. Zer sentitzen duten jakin nahi dut eta esaten dutenarekin sentibera izan.

Gertu sentitzen omen zaitu jokalariak.

Banan-banan egoten naiz haiekin. Sarritan, gainera.

Bartzelonaren jokoa hartuz, izugarria da zer-nolako jarrera duten baloirik ez dutenean, nola berreskuratzen duten.

Baloirik gabeko lana ezinbestekoa da. Garrantzitsuena esango nuke. Batez beste, jokalari bakoitzak neurketan hiru minutuz du baloia oinetan. Halere, Bartzelonak korrika gehiago egiten du baloia duenean ez duenean baino. Ikerketa zehatzek hori diote, kilometro gehiago egiten dituztela. Korrika gehiago egin behar da baloia duzunean ez duzunean baino. Kokapena ere funtsezkoa da.

Jokalariak ezin dira sasoi osoan sasoiko egon, ala?

Bete-betean egon behar duzu astero-astero denboraldiak iraun bitartean. Atletismoan ez da halakorik gertatzen, lehiaketa egun jakin batzuk dauzkazulako buruan gordeta. Horretan saiatzen gara.

Bideoak ikustearen aldekoa ere bazara.

Alberto Iturraldek [Martin Lasarteren laguntzailea izana] moldatzen ditu. Interesgarriena biltzen du, bai aurkariaz, baita gutaz ere. Ondoren, Michel Troinek [Montanierren laguntzailea] eta nik lasai ikusten ditugu, sakonean. Ongi eta gaizki egindakoak gogoratzeaz gain, aurkariari buruzko datuak ateratzen ditugu. Tresna baliagarria iruditzen zait.

Zer da Troin zuretzat?

Laguna. Izugarri laguntzen dit. Urteetan aritu zen akademia batean, heziketa gune batean gaztetxoenekin lanean. Frantzian ospe handiko da. Besteak beste, Zidane eta Escuderekin egin zuen lan bertan. Eskarmentu handia du gazteenekin. Berak banakako arloari eusten dio, jokalariak ikasten jarrai dezan, eta nik, berriz, ikuspegi orokorragoari, talde lanari erreparatzen diot. Hamar urte daramatzagu elkarrekin.

Aldagelara iritsi berritan zer egin zitzaizun deigarri?

Lanerako aldez aurreko jarrera onak. Kontzentratuta zeuden guztiak, arreta jarriz.

Zer gustatu zaizu gutxien?

Ez dago gauza deigarririk.

Zer ez zenioke sekula barkatuko zure jokalari bati?

Barruan duen guztia ez ematea. Ez saiatzeak, ez ahalegintzeak. Ezin dut horrekin.

Denbora izan duzu Zubieta barrutik ezagutzeko. Zer iruditu zaizu?

Instalazioak zoragarriak dira. Orain, gainera, sukalde, bideo-gela eta logelekin are eta beteago dago. Ezin dugu aitzakiarik jarri.

Zure lan egun arrunta nolakoa da?

07:30 aldera iristen gara Michel eta biok Zubietara. Entrenamendua prestatzen dugu, bideoak ikusi… gero zelaira irten, bertan bazkaldu, eta arratsaldean, entrenamendurik ez badago, gauzak egiten geratzen gara iluntzeko zortziak arte.

Bazkariak aipatzen hasita, zorrotza omen zara elikagaiekin.

Bai. Esfortzuaren ondoren, arnasari buelta emandakoan jan behar da, orduan indartzen baita gure gorputza; giharrak bere onera bueltatzen dira. Inolako koiperik gabeko otorduak dira. Labean edo plantxan prestatuak. Bi saio izanez gero edo arratsaldez hitzordua badugu, derrigorrezkoa da Zubietan bazkaltzen gelditzea. Jokalariek ura edaten dute eta entrenatzaileok, ardo ona, kar- kar-kar. Horrez gain, gosaltzeko aukera ere badago nahi duenarentzat.

Zein da gosariko menua?

Ogia, marmelada, oliba olioa, esnea, kafea…

Gurinik ez?

Ez. Koipetsua da eta. Ni normandiarra naiz, eta inguru haietan gurina jaki preziatua da, baina gu profesionalak gara.

Zubietan hazitakoekin hamaikakoa osatzea posible al da?

Bai, zergatik ez? Garrantzitsuena da gazteak maila izatea, kalitatea, eta Reala zer den jakitea. Illarramendi 11 urterekin iritsi zen, esaterako. Badaki zein den Realaren espiritua, ezagutzen du. Hori ezinbestekoa da zuk diozuna gauzatzeko.

Antoine Griezmannek, Ruben Pardok eta Iñigo Martinezek aintzat hartzeko eskaintzak izan dituzte. Zer dakizu horri buruz?

Jakinaren gainean nengoen, bai, baina presidenteak lehen unetik garbi esan zidan entzungor egingo ziela, bere borondatea oso bestelakoa zela.

Imanol Agirretxe ematen ari den itxurarekin harrituta al zaude?

Denboraldi-aurrean lana taxuz egin zuen. Bikain aritu zen. Oso eraginkorra izaten ari da, eta ea bide horretatik jarraitzen duen. Ez da bederatzi peto-petoa; edozein lekutan molda daiteke txukun, eta horri probetxua ateratzen jakin behar dugu.

Joseba Llorente nola dago?

Bide egokitik doa. Lesioa latza izan du, eta ez da samurra gero sasoia hartzea. Buru-belarri ari da lanean, eta pixkanaka bueltatuko da bere onera.

Beste aurrelari bat ekartzearen aldekoa al zinen?

Edozein entrenatzailek nahi ditu aurrelari onak. Merkatua arakatu genuen, ea ezer interesgarririk ba ote zegoen. Ez genuen ikusi hemengoa hobetuko zuenik.

Orain arteko erabakirik nekezena zein izan da?

Mikel Labakari nire asmoetan ez zela sartzen jakinaraztea. Kirol ikuspegitik hartutakoa izan zen, erdiko bost atzelari gehiegi zirelako taldearentzat. Estimu handitan daukat, eredugarria baita. Oso gogorra egin zitzaidan.

Emaitzez harago, zer ondare utzi nahi duzu. Zein da zure helburua?

Taldeak kalitatezko jokoa egitea, teknikoa.


Zenbakiak ez, pertsonak

Egunero irakurtzen, ikusten edota entzuten ditugu zenbakiak. Zenbat kutsatu, zenbat negatibo, zenbat sendatu edota zenbat hildako. Baina, gehienbat, "zenbat" horiek sentitu egiten dira. Urduritasuna, poztasuna, tristura eta BELDURRA. Oraingoan, sentsazio bat hausnartzeko dira hitz hauek.

Behin eta berriz irakurtzen dut: egoitzetan "x" hildako. Egoitzak berak ere herrika zehazten dira. Behin eta berriz baino, EGUNERO. Zein da zenbaki horiek ezberdintzearen arrazoia? Hori galdetzen diot nire buruari. Zertan aldatzen dira egoitza barruan edo kanpoan egon? Arrisku taldea direla? Hori jakina da, ez da nobedade bat. Horrenbeste zehaztu beharra al dago? Gure nagusiek badakite irakurtzen, badakite ikusten, badakite gu baino askoz hobeto entzuten ere, eta badakite urteetako esperientziagatik SENTITZEN!! !

Zergatik ez dugu uzten alde batera banaketa hori? Zergatik ez ditugu behingoagatik beste guztion multzo berdinean sartzen? Ez dut uste inori onura egiten dionik albisteetan bereizketa hori egiteak, eta gutxien beraiei. Guztiontzat zaila bada, jarri gaitezen beraien azalean, familiakoen babesa eta samurtasuna gertu ez daukaten une hauetan… Eta jarraitu dezagun etxean gelditzen, gure nagusiak babesten eta laister berriz besarkatuko ditugu. Beraiek baitira gure iragana, gu orainaldia eta gure txikiak etorkizuna. Guztion artean lortuko dugu.


Hipodromoko errepidea hobetzeko beharraz ohartarazi du EH Bilduk

Alderdiak salatu du Landaberri ikastola herriarekin lotzen duen errepidearen "egoera kaskarra". Mozio bat aurkeztuko du datorren udalbatzarrean, asteartean, Donostiako eta Lasarte-Oriako udalei eskatzeko beharrezkoak diren lanak egin ditzaten.

Hipodromoko zubitik aurrera Landaberri ikastolara doan errepidea ez dago Lasarte-Oriako lurretan, baina herritarrentzako garrantzi handia du. Ez bakarrik pertsona askok aisialdirako erabiltzen dutelako, bizikletaz edo oinez paseoak emateko. Herria eta Lehen Hezkuntzako Landaberri ikastola lotzen ditu; LH3-LH6 arteko haurren zentroa da. Haatik, errepidea ez dago egoera onean. Estua da, toki askotan bi autok ezin dute elkar gurutzatu, eta zuloak ditu. Arazoari heldu nahi dio EH Bilduk, eta konponbidea proposatzeko prentsa agerraldia egin du. Datorren astearteko udalbatzarrean aurkeztuko duen mozioa azaldu du. Ondokoa eskatuko dute: Donostiako Udalari, Hipodromoko atzeko errepidea konpontzeko; udal gobernuari, Landaberriko ikastolako aldapan beharrezko lanak egiteko; eta Hezkuntzako Delegaritzari, jangela zerbitzua jartzeko.

Korapilotsua da arazoa, hainbat erakunde nahasten dituelako. Alde batetik, Donostiako lurretan dago Hipodromotik ikastolarako errepidea, eta, hortaz, hari dagozkio mantentze lanak. Bestetik, bidegurutzetik ikastolarako aldapa Lasarte-Oriako eskumenen barruan dago. Eta, azkenik, zentroaz Hezkuntza saila arduratzen da.

31 joan-etorri egunean

Pablo Barrio eta Leire Elizegi bozeramaileek emandakoak dira datuak: umeek bi joan-etorri egin behar dituzte egunean; bete-beteta dauden autobusek, guztira 31. "Arriskuak begibistakoak dira". Baina arazoa ez da bukatzen ikastolako bidegurutzean. "Sarbidetik gorako aldaparen egoera ez da hobea. Autobusek eta autoek arazoak izaten dituzte askotan sarrera-irteeretan. Gainera, aldaparen hainbat zatitan lur jausiak sortzeko moduko pitzadurak ireki dira galtzadan", esan du Elizegik.

Bestalde, joan-etorriak areagotu egiten dira ikastolaren beraren gabeziengatik. Izan ere, ez du jangela zerbitzua eskaintzen, eta bazkalorduan gaztetxoak herrira itzultzera behartzen ditu. "Arriskuez aparte, joan-etorri ugariek umeengan nekea eragiten dute, eta denbora galtze handia da".


'La Manada'-ri ezarritako behin behineko epaiaren aurkako oihua, plazara

Basanderiek asanblada feministak deituta, dozenaka herritarrek elkarretaratzea egin dute gaur, ostirala, Azpeitiko plazan, 2016ko Iruñeko sanferminetan emakume bat bortxatzeagatik zigortutako bost gizonak baldintzapean aske utziko dituztela salatzeko. Era berean, Frantziako Poliziak atzo, osteguna, Sophia Losche migratzaileen aldeko aktibista alemaniarraren hilotza aurkitu zutela gogoratu eta gaitzetsi dute elkarretaratzearen deitzaileek.

"Beste behin ere sistema heteropatriarkalak kolpatu gaitu. La Manadaren sententziak bortxaketa ukatu izanak garbi utzi zuen sistema judiziala ez dagoela emakumeokin. Orain, bost bortxatzaileak 6.000 euroko fiantzapean aske uzteak, berriro ere agerian utzi du gizonek eta gizonezkoentzako eraikitako sistema baten aurrean gaudela", adierazi dute kontzentrazioaren deitzaileek. "Ez dago gure hitza epaituko duenik, guk sinisten dizugu! ", esan dute.

Taldeko sexu erasoa egiteagatik zigortutako bost gizonezkoei ezarritako behin behineko epaia salatzeaz gain, gogoan izan dute Sophia Losche migratzaileen aldeko aktibista alemaniarraren gorpua aurkitu zutela atzo, Asparrenan (Araba). Gasolindegi baten ondoan aurkitu zuten hilotza, indarkeria zantzuekin.

"Nazkatuta gaude erasotuak eta erailak izateaz. Indarkeria sexistari aurre egiteko lehen mailako arazo politikotzat hartua izan dadin eskatzen dugu. Egungo jarrera konplizeak alboratu eta bizi garen jendarte antolaketa sexistari aurre egiteko benetako neurriak behingoz har daitezela exijitzen dugu", adierazi dute Basanderiek asanbladako kideek. Horrez gain, autodefentsa feministarako deia egin dute: "Gure bizitzak direlako jokoan daudenak, bizitzaren aldeko apustu erradikala egiten dugu. Feministok erantzuteko prest gaude".

Kalea eta gaua gureak dira lelopean egin dute gaurko elkarretaratzea. Mezu horixe zabaldu zuten atzokoan ere Urola Kostako zenbait emakumek Azpeitian ateratako argazkiarekin. Eskualdeko emakumeei zuzendutako ekimeneko deitzaileen artean zeuden Basanderiek asanblada feministako kideak.

Urrestillako sanjuanetatik ere bai

Joan zen astean beroketak egin ostean, gaur hasiko dira San Juan festak ospatzen Urrestillan. Festa batzordeko kideek ez diote ihes egiten utzi Iruñeko bortxaketaren gaineko auziaren epaiari, eta erabakia salatzeko elkarretaratzea deitu dute 19:00etarako. Urrestillako plazan egingo dute kontzentrazioa.


Etxegabe bat hilik topatu dute Biarritzen

Ikerketaren lehen zantzuen arabera, hotzak eragindako osasun egoeraren okertze orokor baten ondorioz hil da etxegabea. Poliziaren esanetan, hazteria zuen.

Pertsona bat hilik aurkitu dute gaur 13:00ak aldera, Biarritzen (Lapurdi), Mediabask atariak aurreratu duenez. 42 urteko gizonaren gorpua Bellevue lurpeko aparkalekuan topatu dute.

Ikerketaren lehen zantzuen arabera, Biarritzeko etxegabea goizeko 11:00ak aldera zendu da, hotzak eragindako osasun egoeraren okertze orokor baten ondorioz, Berria-k jakitera eman duenez. Poliziaren esanetan, hazteria zuen.

Joan den abenduan, Biarritzeko Gilles etxean hartu zuen babes -larrialdietarako babes aterpea da-, baina ez zuen bertan gelditu nahi izan. Orduz geroztik kalean bizi zen.

Astebetean, Lapurdin hilda aurkitu duten hirugarren etxegabea da. Herenegun, kalean bizi zen gizonezko bat aurkitu zuten hilda Bokalen, eta iragan ostegunean beste bat agertu zen hilik Baionan.


Bidasoko Bide Berdea egokitzeko obrak aste honetan hasiko dira

800.000 euroko gastutik 500.000 Alkaiagan N-121A azpitik lurpeko pasabidea egiten erabiliko dira

Bidasoko bide berdea egokitzeko obrak datorren astean hasiko dira. Kostu osoa 800.000 eurorena da guztira. Horien % 65 (520.000 euro) Europar Batasuneko FEDER funtsak finantzatuko du eta gainerakoa (280.000 euro) Nafarroako Gobernuak. Partidei dagokienez, garrantzitsuena N-121-A errepidearen azpitik pasako den lurpeko pasabidea egitea izanen da; 500.000 euroko kostua du. Pasabide hori Alkaiaga inguruan eginen da.

Bidasoko bide berdea egokitzeko obrak datorren astean hasiko dira. Kostu osoa 800.000 eurorena da guztira. Horien % 65 (520.000 euro) Europar Batasuneko FEDER funtsak finantzatuko du eta gainerakoa (280.000 euro) Nafarroako Gobernuak.

Partidei dagokienez, garrantzitsuena N-121-A errepidearen azpitik pasako den lurpeko pasabidea egitea izanen da; 500.000 euroko kostua du. Pasabide hori Alkaiaga inguruan eginen da. Tunelaren zola, hango argiak eta bideko seinaleak egokituko dira. Argia egokitzeko lanak datorren astean hasiko dira. Aurreikusitakoaren arabera, obrak zortzi hilabetetan bukatuko dira. Bide berde hori Legasatik Endarlazaraino doa (35 km) Nafarroan. Hala ere, lanak bukatzen direnean, Legasatik Hondarribiraino (Gipuzkoa) joan ahal izanen da bizikletaz.

Ibilbide hori Eurovelo 1 proiektuaren parte da, Europa kontinentea alde batetik bestera zeharkatuko duten bizikleten hamabi ibilbideetatik lehena da. Bertizko Produktu Turistikoak Garatzeko Plan Estrategikoaren produktu nagusia da.

Juan Luis Sánchez de Muniáin Kulturako, Turismoko eta Erakunde Harremanetako kontseilariak irailaren 30ean Baztanera egin zuen bisitan jakin du datu horien berri, eskualdeko agintariekin eta turismoaren sektoreko eragileekin hitz egin baitzuen.

Bilera horietatik lehena Bertizko Turismo Partzuergoko arduradunekin egin zuen, eta haiekin aipautako proiektua aztertu du. Bilera horretan, kontseilariarekin eta Carlos Erce Turismo eta Merkataritzako zuzendari nagusiarekin batera, Bertizko Turismo Partzuergoko hainbat kidek hartu zuten parte, erraterako, Izakun Goñi kudeatzaileak, Antonio Erregerena presidenteordeak, Arantza Zubieta idazkariak eta Mari Jose Iparragirre administrazio kontseiluko ordezkariak. Batzarra Bertizko Jauregiko areto batean egin zuten.

Eskualdeko inguru turistikoetara bisita

Ortziral goizean, kontseilaria Iruritako Jauregia Dorretxera ere joan zen XVII. eta XVIII. mendeetako familia noble baten bizimodua nolakoa zen ezagutzera eraikineko altzarien bidez. Jauregia interes turistikoko Jabetza Partikularrak Irekitzeko Programaren barruko higiezinetako bat izan zen, Nafarroako Gobernuak 2008an eta 2009an abian jarri zuena. Sánchez de Muniáin kontseilariak Elizondoraino segitu zuen ibilbidea, eta, han, Baztango Jorge Oteiza Museo Etnografikoa eta bertan dagoen Javier Cigaren bilduma ikusi zituen. Beranduago, kontseilaria Arizkunera joan zen Señorío de Ursua hotela ezagutzeko. 2004tik dago zabalik.

Bilerak Urdazubiko eta Zugarramurdiko alkateekin

Sánchez de Muniáin kontseilariak Santiago Villares Urdazubiko alkatearekin ere egin zuen bilera. Alkateak bisitariak gidatu zituen Salbatore monastegia, herriko errota zaharra eta Ikaburuko lezea ikusteko ibilbidean.

Sánchez de Muniáin kontseilariak eta Carlos Erce, Jesús María Agerre Zugarramurdiko alkatearekin ere elkartu ziren. Harekin herriko leku turistikoak diren Sorginen Museoa eta Zugarramurdiko Lezea ikusi zituzten.

Kontseilaria, eguna bukatzeko, Done Jakue Bidearen Lagunen Elkarteko José D'Arlas eta Luis Mari Ruiz kideekin batzartu zen.


Datorren astean irekiko dute Txomiñeneko babes ofizialeko etxebizitza kooperatiboetan izena emateko epea

Donostiako Udalak urrian onartu zuen Txomiñenen babes ofizialeko 109 etxebizitza eraikitzea, eta Bizikide kooperatibak etxebizitza horietan bizitzeko eskaerak egiteko epea irekiko du astelehenean. Abenduaren 18ra arte izango da zabalik izen-emate epea, eta etxebizitza horietako bat eskuratzeko hainbat baldintza bete beharko dira, hala nola, beste etxebizitza baten jabetza ez izatea eta urtean 39.000 euro baino gutxiagoko diru-sarrerak izatea. Bizikide Eusko Jaurlaritzaren kooperatiba bat da, eta etxebizitza kooperatiboen formula Txomiñenen probatuko dute estreinakoz.

Etxebizitza kooperatiboen jabetza Bizikiderena izango da, baina maizterrei 75 urteko lagapena egingo die. Maizterrek hilabetero kuota jakin bat ordainduko dute, etxebizitzetako lanen maileguaren amortizazioa, mantenua eta komunitate gastuak ordaintzeko. Bizikideren arabera, alokairuaren eta jabetzaren arteko formula da etxebizitza kooperatiboena.


Zumaiako Futbol Eskola Realaren harrobi

Ostegun arratsaldez Zumaiako Futbol Eskolako 2006 urtean jaiotako taldeak Realealaren formakuntza saileko teknikariekin entrenatzeko aukera izan du Aita Mari futbol zelaian.

Realak haur guztiei entrenatzeko kamiseta eta galtza bana utzi dizkie. Esperientzia polita bizi izan dute zumaiarrek.


Proposamen "baketsua" egin du EAk Loiola etorbiderako

.10-15 urteko epean eta faseka 1.000 etxebizitza egitea proposatzen dute

Udalaren proposamenaren bideragarritasuna kolokan dagoela azaldu dute

(Urola Kostako Hitza)

Azpeitiko Eusko Alkartasunak Loiola etorbidea hiritartzeko proposamen berria aurkeztu du, eta etxez etxe banatuko dituen eskuorrietan azalduko die herritarrei.

EAko Manuel Unanuek adierazi duenez, "Udalak onartutako eta abiatutako plangintzak 320 etxebizitza bakarrik eskaintzen ditu: 208 babestutakoak eta 112 libreak. Loiola etorbideko alde bakar bat hartzen du aintzat, eta ez die erantzuten azpeitiarrek dituzten beharrei. Gure proposamenarekin, berriz, Etxebideri egindako 400dik gorako eskaerei erantzungo diogu. 1.000 etxebizitza eraikitzea proposatzen dugu. Ekimen hau, bere osotasunean, 10-15 urteko epean egingo litzateke, faseka".

EAko zinegotziak azaldu duenez, Udalaren proposamenaren bideragarritasuna "kolokan dago, oraindik epaitegiak erantzun behar baitie jarritako helegiteei".

EAren proposamena "baketsua" dela gaineratu du Unanuek, eta "inoren aurkakoa ez doala" ere esan du. Loiolako etorbideko bi aldeak elkartzen dira EAren egitasmoan, "antolakuntza arrazionalagoa" lortzeko asmoz. Kalitatea bermatzeko, jabetza "sistema kooperatiboa" bultzatuko du EAk.


Kamioei ez ezik, N-1eko erabiltzaile guztiei gomendatu die aldundiak ibilbide alternatiboak erabiltzeko

Datorren larunbatean (abuztuaren 8an) hasiko da Gipuzkoako Foru Aldundia N-I errepidearen 1,5 kilometroko zatia berreraikitzeko lanetan, Villabona parean. Obren konplexutasuna eta iraupena direla eta, kamioiek debekatuta izango dute N-I errepidetik zirkulatzea Andoain eta Beasain artean, bi noranzkoetan, abuztuaren 8tik 23ra bitartean. 3,5 tonatik gorako kamioi guztiek debekatuta izango dute 08:00etatik 20:00etara bertatik zirkulatzea. Soilik helmuga ibilbide horretako udalerri batean izanez gero igaro ahalko dute.

Autoek bertatik zirkulatzeko baimena izango duten arren, lan hauek eragin ditzaketen auto ilarak eta zirkulazio motela ekiditeko, ordezko bideak hartzen saiatzeko eskatu du Oiarbide foru diputatuak.

Ezarritako masaren muga gainditzen duen merkantzia astunak ordezko ibilbide hauek hartu beharko dituzte:

Nafarroatik Gipuzkoara doazen ibilbide luzeko ibilgailuen kasuan, gomendatzen da A-15 autobidea (Nafarroa-Gipuzkoa) Irurtzundik Andoainera.

Gipuzkoatik Nafarroara doazen ibilbide luzeko ibilgailuei dagokienez, Andoain-Beasain noranzkoko debekua dela eta, N-I errepideko erabiltzaileek A-15 autobiatik jarraitu beharko dute Andoaindik Irurtzunera.

Goierriko eskualdetik datozen erabiltzaileei gomendatzen zaie Olaberriko N-I-417 lotunetik sartzea A-636 autobiara (Beasain-Bergara) eta AP-1 eta AP-8 autobideak erabiltzea beraien helmugetara iristeko.


Kostako errepidea itxi egin dute

Goizaldeko 3:15ean luizia gertatu da. Dagoeneko garbitu dute errepidea, baina trafiko zuzendaritzak itxita mantentzea erabaki du, itsasoa gogor jotzen ari delako.


Zahartzaroaz hitzaldia Eguzki Goxon, bihar

Irurako Zaharren Biltokiak antolatu du hitzaldia, Irurako Udalaren laguntzarekin. Udal ordezkariak eta gizarte laguntzaile batek hartuko dute parte, ostegunean, 17:00etatik aurrera.

Eguzki Txokon izango da hitzaldia eta besteak beste, zahartzaro aktiboa nola landu aztertuko dute jardunaldian. Hirigintza ikuspegitik adineko pertsonen beharrak aztertuko dituzte: igogailuak, komertzioetarako sarbideak eta garraio publikoarekiko irisgarritasuna.


Karrantzako Minda sozietatearen arduradunak errugabetu ditu epaileak

Bilboko Epaitegiak ebatzi du hartzekodunen konkurtsoa aurreikusi gabea izan zela. Sozietateak hamar milioi euroren laguntzak jaso zituen

Karrantzako Minda sozietatearen arduradunak errugabetu egin ditu Bilboko Merkataritzaren arloko 2. Epaitegiak. Iragan urrian egin zen epaiketa, Karrantzan (Bizkaia) minda planta eraikitzeko proiektuan izandako ustezko irregulartasunen inguruan. Enpresaren hartzekodunen konkurtsoa gidatu zuen administratzaileak konkurtsoaren erantzule izendatzeko eskatu zuen fiskalak, baina epaileak ebatzi du konkurtsoa «aurreikusi gabea» izan zela. Epaiari apelazio helegitea aurkez dakioke hogei eguneko epean, Bizkaiko Lurralde Auzitegian.

Karrantza haraneko abeltegietatik ateratzen den gehiegizko mindari irtenbide bat emateko proposatu zuten abeltzainek minda planta bat eraikitzea, 2000. urtean. Egitasmoa sustatzeko, Karrantzako Minda izeneko sozietatea sortu zen, eta horrek Ade Biotec SM enpresa kontratatu zuen obrak egiteko eta, gerora, planta kudeatzeko. 2009an hasi ziren eraikitzen. Karrantzako Minda sozietateak hamar milioi euroren diru laguntzak jaso zituen planta eraikitzeko, baina 2010ean lanak bertan behera utzi zituen, amaitu gabe. 2011n, hartzekodunen konkurtsora deitu zuen, eta horren erantzuleak kudeatzaileak ziren edo ez erabaki behar zuen epaileak.

Espainiako Gobernuak, Eusko Jaurlaritzak eta Bizkaiko Foru Aldundiak 13,5 milioi euroren diru laguntzak eman zizkioten proiektuari; horietatik hamar pasatxo, obrak hasi aurretik. Diru hori guztia inbertitu ostean, baina, lau horma baino ez zituzten eraiki. Halere, egin gabeko lanen fakturak ere pasatu zituen enpresak, salaketen arabera.

Salaketak, baztertuta

Epaiak 75 orritan aztertu du Karrantzako Minda sozietatearen porrota. Planta eraikitzeko, lur eremu bat erosi zuen hasieran, baina gerora ezin izan zen erabili, ez zelako egokia proiekturako. Ebazpenak dio eremu hori erosteko erabakia hartu zela «administrazio publikoak bere egokitasuna bermatzen zuen hainbat jarduketa egin ostean», eta, beraz, elkarte sustatzailea ezin dela inputatu arrazoi horregatik.

Elkarteak obra egin gabe kobratu zuelako salaketari buruz, berriz, epaiak dio «kontratua hasi aurretiko ordainketa bat egitea ohikoa izaten dela lan kontratuetan, baita bestelako batzuetan ere». Ebazpenean gogora ekarri du kontratu hura ez zela inpugnatu.

Aurrekontua ustez desbideratzeari buruz, epaitegiak ebatzi du akusazioak ez direla «eztabaidaezinak», eta aurrekontua desbideratzeak ez dakarrela nahitaez «zabarkeriarik». Lanak egiteko epeak bete ez zirelako salaketa ere baztertu du epaiak, eta horren arrazoitzat jo du plantaren kokapena aldatu behar izana.

Nahiz eta Karrantzako Mindak kaudimenik ez eduki, 2009an hartzekodunen konkurtsoa atzeratu izana ere egotzi zioten sozietateari. Epailearen ebazpenak, ordea, akusazio hori baztertu du: testuaren arabera, enpresaren arduradunek Eusko Jaurlaritzarekin hiru bilera egin zituzten epe horretan, eta Jaurlaritzak «auzia konpon zezakeelako itxaropena» sortu zuen. Ebazpenak gehitu du proiektua gelditzeko erabakia 2010ean hartu zutela, hainbat txostenek aukera hori bermatu eta gero.


Fiskaltza hasi da Ultzamako biometanizazio planta ikertzen

>Asun Olaetxea Kontuen Ganberako presidenteak agiri ikuskatzaileak esandakoa berretsi du: "Irregulartasun zantzuak daude eta fakturak bi aldiz kobratu zirela dioten dokumentuak".

>Parlamentuan ikerketa batzordea eratzeko gero eta babes handiagoa dago alderdien artetik.

Kontuen Ganberako presidentea, Asun Olaetxea izan da gaur parlamentuan. Berretsi egin du, Kontuen Ganberak joan den astean agiri batean, planta horren ikuskaritza eginda, jaso zuena. Irregulartasunak daudela obra lizitazioetan eta fakturak bi aldiz kobratzen zirela. Baieztapen horiek justifikatu egin ditu Olaetxeak, horretarako dokumentazio guztia eraman baitu parlamentura berarekin.

Guztira 5,73 milio euro inbertitu dira biometaniazio planta hartan, nahiz eta ezin den esan zehatz mehatz, dokumentu ugari ez baitituzte eskura izan eta fakturen bitartez egindako kalkulua da. Finantziazio publikoa %67koa izan zen eta fakturazio gurutzatua izan zen. Zer da hori, hala azaldu du Olaetxeak eta kontratuetan ere bete ez diren urratsak egin ziren.

Hiru urte eta zazpi hilabetez izan da zabalik biometanizazio planta. BioEnergiaUlzama enpresa aritu da horretan. Hartzekodunen Lehiaketan sartu zen gero eta ordutik ez da deus egiten planta hartan. Berriz irekitzeak suposatuko luke Kontuen Ganberaren aurreikuspenen arabera milioi bat euroko inbertsioa egitea.

Hori bai, ohartarazi du, bideragarritasuna aztertzeko txostena egin beharko litzatekeela eta berriz zabalduko balitz, eginen liratekeen kontratuen jarraimendua ere bai.

Bukatzeko,azaldu duena Kontuen Ganberari fiskalak hasi duela ikerketa fasea. Dokumentazioa eskatu diola Kontuen Ganberari, batez ere kontratazioen tramitazioetan izan daitezkeen irregulartasunak aztertze aldera eta fakturen duplizidadea. Gobernuarekin ere bildu dira Manu Aierdi eta Isabel Elizalderekin eta Agrupacion Ultzamak informazio notariala eskatu die.


Hautagai euskaldunak eskatu dizkie Uemak alderdiei

Eskaera hori larunbateko batzarrean egin zuen Uemak. Aurtengo balantzea onartzearekin batera, heldu den urteko aurrekontuak ere onartu zituen. Krisia dela eta udalek ordaindu beharrekoa berdin mantenduko da. Uemak bi mozio ere onartu zituen. Batetik, haurrak erregistro zibilean erregistratzearen aldekoa. Nafarroako eremu euskalduneko epaitegietan egin daiteke, baina ez Euskal Autonomi Erkidegoan. Bestetik, Nafarroako Gobernuak hainbat toki erakunderekin batera hizkuntzaren garapenerako hitzarmen bat sinatuta dute. Harendako diru-laguntza duina eskatu zuen Uemak. TopaketaUdaberrian Uemaren aldeko mezua zabaltzeko topaketak antolatuko direla jakin zen batzarrean. Ardatza hizkuntza ekologiaren aldeko diskurtsoa izanen da, eta hizkuntza gutxituek bizirik irauteko zer-nolako ingurunea behar duten aztertuko da.Finantza entitateekin hitzarmenaUemak, Euskadiko Kutxak eta Kutxak larunbatean hitzarmena sinatu zuten. Finantza erakundeak konpromisoa hartu duten Uemako udalerrietan eskaintzen dituzten komunikazio guztiak euskaraz egiteko. Horretarako bost urteren buruan langile guztiak euskaldunak izan eta komunikazioa euskaraz egiteko prestatuak egon beharko dute; bezeroei lehen hitza euskaraz egin beharko diete; produktuen eskaintza euskaraz izan beharko dute; txartelak euskaraz sortzea edota publizitatea eta libreta eta kontuetako idazpenak euskaraz izatea. Arbizu eta Etxarriko Udalek Euskadiko Kutxarekin sinatu dute hitzarmena Kutxarekin ez baitute erlaziorik. Urdiainek ez du sinatu.


Aztiren hiru zentroetatik bitan berritu dute lan ituna

Sukarrietan eta Derion ados jartzea lortuta, Pasaiakoa soilik falta da. Akordiorik eza Pasaian ELA nagusi izatearekin lotu du Telleria jeltzaleak

Azti-Tecnalia fundazioko langileek ez dute lan itun bakar bat izango hurrengo urteotan. Negoziazioa desblokeatzeko, zentro bakoitzaren lan baldintzak indibi- dualki negoziatu ditu patronatuak, eta jada itun berria izenpetu du Sukarrietan eta Derion (Bizkaia), eta Pasaiakoa soilik (Gipuzkoa) geratzen da lotzeko.

Azti-Tecnalia fundazioko lan baldintzei buruz azalpenak eman behar izan zituen atzo Arantxa Tapia Eusko Jaurlaritzako Ekonomia Garapenerako sailburuak, Eusko Legebiltzarrean. EH Bilduko Eva Lopez de Arroiabek eskatutako agerraldian, Tapiak azpimarratu zuen fundazio pribatua dela Azti-Tecnalia, eta ez dela Jaurlaritzaren eskumen zuzena langileekin negoziatzea. Fundazioa kudeatzen duen patronatuak hamazortzi kide ditu, eta bost izendatzen ditu gobernuak. Haietako bat da orain patronatuko presidentea, Bittor Oroz Nekazaritza sailburuordea.

2015. urtean amaitu zen Azti-Tecnaliako lan itunaren iraunaldia. Harrezkero, negoziatzen aritu dira zuzendaritza eta langileen ordezkariak. Fundazioak hiru lantegi ditu, eta, bakoitzak bere batzordea duen arren, mahai bakarra eratu zuten hasieran. 2016tik aurtengo erdialdera hainbat negoziazio saio egon ziren, eta Lan Harremanen Kontseiluaren bitartekaritza eskatu zen. LHK-k uztailean egindako proposamenak ez zuen aurrera egin: patronatuak egoki ikusi zuen, baina ez sindikatuek.

Bitartekaritzaren bidea agortuta, irailean berriro hasi ziren hartu-emanak. Urrian, ELAk negoziazio mahaia bertan behera uztea erabaki zuen, eta greba deialdi bat ere egon zen azaroaren hasieran. Orduan negoziazioaren eskema aldatzea erabaki zuen patronatuak. Mahai bakarra alde batera utzi, eta lantoki bakoitzean negoziatzeari ekin zion.

Inflazioaren arabera

Sukarrietan eta Derion berdina da akordioa. 2021. urtera artekoa. 2016an ez dira handituko soldatak. 2017an eta 2018an, aurreko urteko inflazioa adina igoko dira. 2019tik 2021era, berriz, inflazioa igoko da, baina igoera hori egonkortuko da edo ez, fundazioaren egoera ekonomikoaren arabera. Horrekin batera, aurreikusita dago lan erreforma baliatuta baldintzak ez aldatzeko konpromisoa hartzea eta ultraaktibitateari eustea.

Tapiak langileen ordezkaritzarekin lotu zituen akordioak. Derioko batzordean independenteek dute gehiengoa, eta lehen ituna han lortu zen, azaroaren 28an. Sukarrietan LAB da lehen indarra, eta joan den astean itxi dute ituna. Pasaian ELAk du gehiengoa, eta, oraingoz, lantegi horretan negoziazioa irekita dago oraindik. «Langileen %68k akordioa sinatu dute», zehaztu zuen Tapiak. Sailburuak zuzenean esan ez zuena aipatu zuen Luis Javier Telleria EAJko legebiltzarkideak: «Ez gaitu harritzen akordioa ez duen zentro bakarra izatea ELAren gehiengoa duena».

Oposizioko alderdi guztiek nabarmendu zuten Jaurlaritzak baduela Aztin eragiteko modua, jatorri publikoa baitu eta gobernua delako finantzatzaile nagusia.

Azti-Tecnaliak lehen sektorean egiten du lan, bereziki arrantza eta elikagai arloko ikerkuntzan. Patronatuan, Jaurlaritzarekin batera, Eroski, Iparlat, Udapa eta arrantza kofradia ere badaude. Gaur egun, 240 langile ditu, eta 2016an ia hemeretzi milioi euroren diru sarrerak izan zituen.

Agerraldia egin zen bitartean, LAB sindikatuko ordezkarie k elkarretaratzea egin zuten legebiltzarraren kanpoaldean, I+G ikerketa zentroetako langileentzako «hitzarmen duinak» eskatzeko.


Gosari osasuntsuak egingo dituzte Gamonen

Urtero moduan Lehen Hezkuntzako 5. mailako ikasleek gosari osasuntsuak egiten ari dira Errenteria-Oreretako Cristobal Gamon ikastetxean. Gaur hasi dira, eta bihar goizean eta ostiralean egingo dituzte berriro. Ekimen horretara gonbidatuta daude ikasleez gain, baita gurasoak ere. Horiek “gosariaren garrantziaz jabetzea” baitute helburu, Cristobal Gamon ikastetxeak jakinarazi duenez. Talde bakoitzari egun bat egokitu zaio.


Bizkaiko Herriarteko Eskupilota Txapelketaren finalaren atarian geratu da Markina-Xemein

Bizkaiko Herriarteko Txapelketako finaletik kanpo geratu da Markina-Xemeingo Esku Pilota Taldea. Joaneko partiduetan 2-1 irabazi bazuten ere, tantuei esker Orozko sailkatu da finalerako. Kadete eta gazte mailetan irabazi zuen Orozkok eta nagusietan Markina-Xemein izan zen garaile, beraz, 2-1-eko berdinketa, baina tantu gehiago zituzten Orozkokoek. Horrela, finala Zeanuri eta Orozkoren artean erabakiko da.

Bestalde, Bizkaiko Herriarteko Txiki jokatu zen eguenean [ekainak 20] Markina-Xemeinen, eta Ortuella izan zen irabazlea. Markina-Xemeingo taldea bigarren geratu zen, Zornotza hirugarren eta Iurreta laugarren.


28 Kanala ikusteko birsintonizatu telebista

Amasan kokatzen den emisio zentroan aldaketak egin ondoren, 28 Kanala Aiztondo bailarako etxeetan ikusiko da. Horretarako, sintonizatu telebista UHF24 kanalean.

Hamar aldiz indartsuagoa da ekipoa Amasako eta Tolosako Oiaun mendiko emisio zentroan egin diren berrikuntzei esker. Ion Aldanondo da 28 Kanaleko zuzendaria eta adierazi duenez, "batio batetik hamar batio edukitzera pasa gara; hamar aldiz indartsuagoa da ekipo berria. Estaldura handiagoa da eta lehen 28 Kanala ikusten ez zuten lekuetan seinalea erraz sartuko da". Modu horretan, Aiztondo bailarara eta Andoaingo ia mugetara seinalea iritsi dela gehitu du. Telebista berriak diren kasuetan, 28 Kanala bakarrik birsintonizatuko da; horrela ez den kasuetan, UHF24 katean sintonizatu behar da telebista.

Tokiko telebista eta euskarazkoa

Tolosaldeko 28 herrietako albisteak lantzen ditu 28 Kanalak eta bertako gaiak lantzeaz gain, aisialdirako saioak ere ekoizten ditu. "Tokikoak gara, baina beste tokiko telebistekin ere lanean ari gara. Esan beharrik ez dago gure borondatea telebista egiteaz gain, telebista euskaraz egitea dela eta horretan ari garela", jarri du azpimarratu Aldanondok. Euskarazko ekoizpena ez dela ikaragarria gogorarazi nahi izan du, eta erakusleiho edo aplikazio gehienetan ikusgai jartzea dagokiela.

Infosare taldearen barruan dago, Erlo eta Goierri telebistekin batera. Tokikom-eko kide ere badira, beste telebista batzuekin batera. "Guztien artean nolabaiteko sarea daukagu osatuta gure programazioa aberasteko".

Telebista, webgunea, irratia, sare sozialak

Telebista ez ezik, bestelako medioak ere erabiltzen ditu 28 Kanalak albisteak nahiz programak zabaltzeko. "Telebista garrantzitsua da, baina telebistan egiten dena ahalik eta aplikazio gehienetara zabaltzen ahalegintzen gara. Aplikazio horiek dira sare sozialak, webgunea eta baita irratia ere". Arrazoietako bat ikusleen kontsumo ohituren aldaketan dagoela gehitu du, eta adibideak eman ditu: "Webgunean telebistan egiten ditugun erreportaje eta programak zintzilikatzen ditugu. Zuzeneko emisioa ere badugu".


Hitzaldiak orixe institutuan

Ikasturte honen hasierako bileran aipatu bezala, hurrengo bi asteetarako, gurasoentzako hitzaldi ziklo bat antolatu dugu. Kontuz, data bat aldatu dugu eta.

GAIAK eta DATAK:

Maiatzaren 8an, astelehena: Emozio hezkuntza

Maiatzaren 15ean, astelehena: Komunikazio asertiboaren praktika

Maiatzaren 18an, osteguna: Teknologia berrien erabilpena

HIZLARIA: Hilario Garrudo psikologo klinikoa (gazteleraz).

Hitzaldi hauek Orixe Institutuan izango dira arratsaldeko 18:00an (Gorosabeleko liburutegian).


#M26 Beterri Buruntzako EHBilduko alkategaien agerraldia: "Datorren legealdian gure mankomunitatea errealitate bat izango da"

"Gure herri eta gure eskualdeko herritarron bizitzak hobetuko dituzten egitasmo eta politikak lantzea, bultzatzea eta gauzatzea". Konpromiso honekin aurkeztu dira hedabideen aurrera, maiatzaren 26ko udal hauteskundeetara aurkeztu diren Beterri Buruntza eskualdeko EHBilduren 6 alkategaiak: Andoni Alvarez (Andoain), Xabier Urdangarin (Astigarraga), Xabi Lertxundi (Hernani), Jon Martin (Lasarte-Oria), Ainara de Miguel (Urnieta) eta Agurtzane Solaberrieta (Usurbil).

Eskualdeko herritarrak hobeto bizitzeko, bizi kalitatea hobetzeko konpromisoa erdietsi dute astearte eguerdi honetan, Lasarte-Orian egin duten agerraldian. "Hori da gure garapen eredua, garapen ekonomikoa, soziala, komunitarioa eta personala batuko dituen eredua". Tokian tokiko baliabideekin, herritarren bizitzak baldintzatu eta antolatzen dituzten politiken diseinuan eta inplementazioan parte hartuko duen eredua, EHBilduren esanetan.

Amaitzear den 2015-19 legealdi honetan sei udaletako udalbatzek onartu ostean, lehen urratsak eman ostean honenbestez, datozen hauteskundeetatik osatuko diren udal berriek datorren 2019-2023 legealdian aipatu ereduan sakontzen lagunduko duen egitasmoa nabarmendu nahi izan dute. "Datorren legealdian gure mankomunitatea errealitate bat izango da", adierazi dute EHBilduko sei alkategaiek.

Gogoan izan, Beterri Buruntzakoa dela, Araban, Bizkaian eta Gipuzkoa osoan egitura juridiko administratibo propiorik ez duen eskualde bakarra. Zortzi urte daramatzate gaur gogorarazten zutenez, udaletatik "lanean, eskualdea batu, kohesionatu eta elkarlanean egitasmo eta jarduerak bideratzen". Horren aldeko apustua berresten dute eskualdeko udaletako EHBilduko alkategaiek. "EHBilduk eskualdeak indartzeko eta euren arteko orekaren aldeko apustu argia egiten du, Gipuzkoa orekatu baten alde finean".

Abiatzear den legealdi berrian, eskualdeko EHBilduko alkateen orain arteko elkarlanean sakontzeko aukera izango dutela ziurtatu dute, "ziur gaude datorren legealdian gehiago izango garela herritarren bizi kalitatea hobetzeko lanean".

Zerbitzu eta azpiegitura parekideak

Ildo horretan, Beterri Buruntzak ere mankomunitatea propioa izateak zerbitzuen berdintasuna sustatzeko aukera ezinhobea emango duela adierazi dute, "ez baitugu sinesten hiriburuan soilik pibotatzen duen Gipuzkoa batean. Gipuzkoar guztiak lehenengo mailako herritar izango diren Gipuzkoa borrokatuko dugu". Egun sei udalerrien artean, baliabide, azpiegitura eta zerbitzuetan dauden desberdintasunak gainditze bidean jarriko ditu Mankomunitateak, beste eskualdeekin parekatu eta gainerakoek jasotzen dituzten zerbitzu eta aukera berdinak izatea sustatu nahi du koalizioak. Adibide moduan aipatu dutenez, Lanbideren enplegu planak edota Foru Aldundiaren egitasmo eta laguntzak eskualdera heltzeko zubia izango da mankomunitate berria.

"Gure eskualdeko herritar guztien beharrei berdin erantzungo dien baliabideak eskainiko dizkie. Gure sei herrietako biztanleek maila bereko herritarrak izatea dugu helburu, beraien beharrei modu berean erantzutea herriz herri, herritarrak baitira gure politiken erdigune", adierazi dute sei alkategaiek.


'Kalaportu'-k zabalduko du Korrika Kulturala

Korrika Kulturalaren programa martxoaren 15ean abiatuko da Gasteizen.

Korrika bultzatzeko hainbat jarduera antolatu ditu AEKk hurrengo asteetan Gasteizen. Era askotako estilo, formatu eta edukiak uztartu dituzte: musika, antzerkia, hitzaldiak, erakusketak... eta hiriko espazio kultural eta sozial desberdinak: publikoak, pribatuak zein autogestionatuak aukeratu dituzte. Aurkeztu dituzten ekitaldi gehienak espazio horiek kudeatzen dituzten eragileekiko elkarlanaren ondorio izan dira. "Ez da izango soilik espazio horien erabilpen hutsa", esan dute antolatzaileek. Espazio horien kudeatzaileez gain, ekitaldi batzuk garatzeko hiriko hainbat elkarterekin ere elkarlanean ibili dira, eta bereziki eskerrak eman diete GEU elkarteari, Sareak Josten elkarteari eta Korrika Txikian parte hartuko duten Gasteizko ikastetxe ezberdinei. Korrika Kulturalarekin batera, auzo batzorde eta ikastetxe ezberdinek egitarau propioak izango dituzte.

AEKko lagunek aukera baliatu dute hiriko kultur eskaintzan eragingo duen Eusko Jaurlaritzaren dekretuaren aurkako jarrera publikoa egiteko. "Dekretu honek murriztu egin nahi ditu lokal txikietan eman daitezkeen zuzeneko emanaldi, jarduera, ekintza eta ikuskizunak. Hori dela eta, Arteak Ireki mugimenduak, martxoaren 23an, egoera salatzeko herriz herriko mobilizazioak deitu ditu, eta guk egun horretarako antolatu dugun kontzertua ere deialdira gehitu nahi dugu, eta bide batez, bestelako kultur eta arte eragileak egun horretan euskarazko emanaldiak antolatzera gonbidatzen ditugu".

Honako hau da Gasteizko Korrika Kulturalaren egitaraua:

MARTXOAk 15, 15:30, Samaniego eskolan: Turukutupa, umeentzako ikuskizuna

MARTXOAk 21-25, Judimendi, Hegoalde eta Lakuako gizarte etxeetan: Korrikarako txikiek egindako marrazkien erakusketa.

MARTXOAK 21, 20:30, Principal Antzokian: Kalaportu ikuskizuna.

MARTXOAK 22, 20:00, Le Coup-en: Anita Parker-Zazkel kontzertua.

MARTXOAK 23, 17:00, Urrezko Zeledonen plazan: aniztasunaren kilometroaren aurkezpena.

MARTXOAK 23, 13:30, Bodegon Gorbean: Eneritz Furyaken kontzertua.

MARTXOAK 26, 20:30, Parral tabernan: Unidad Alavesaren kontzertua.

MARTXOAK 27, 19:00, Elkar liburudendan: Txillardegiren Klika liburuaren aurkezpena.

MARTXOAK 29, 21:00, Errekaleorren:Tooth-BWSR kontzertua.

MARTXOAK 31, 19:00, Oihanederren: Enkarguz ikuskizuna.

APIRILAK 4, 20:00, 20:00, Ardo ona tabernan: Pettiren kontzertua.

APIRILAK 11, 20:30, Jimmy Jazz aretoan: Egur eta Kittoren kontzertua.

APIRILAK 12, Artium museoan: Liburuaren Nazioarteko Eguna. Irakurketak

APIRILAK 12-14, Baratza aretoan: Zurrunbillo Euskal Arte Eszenikoen jaialdia.


Gizon bat salatu dute Iruñean, ziklomotor bihurtutako bizikleta batekin ibiltzeagatik

Bateria bat, azeleragailu bat eta abiada adierazten duen pantaila bat zituen erantsita. Iruñeako Udaltzaingoak azaldu du motozikletek zirkulazio baimena izan behar dutela.

Iruñeko Udaltzaingoak gaur jakinarazi duenez, atzo gizon bat salatu zuen, bere kasa bizikleta bati bateria jarri eta kalean zirkulazio baimenik gabe erabiltzeagatik. Zaragoza etorbidean ikusi zuten gizona ibilgailuan, aldapa gora ezohikoa den abiadura batean eta pedalei eragin gabe. Horrela konturatu ziren udaltzainak.

Gerturatu zirenean jabetu ziren bateria bat zuela bizikletak, eta eskulekuan azeleragailu bati eraginez hartzen zuela abiada. Gidaria geratu eta ibilgailua legez kanpoko motozikleta bat zela baieztatu zuten, eta salatu egin zuten.

Bateriaz eta azeleragailuaz gain, eskulekuan pantaila txiki bat zuen ibilgailuak. Udaltzaingoak azaldu du motozikletek zirkulazio baimena izan behar dutela, eta bizikletak motozikleta bihurtzeko produktu sorta horiez ohartarazi du.

Abiada adierazteko pantaila. / IRUÑEKO UDALTZAINGOA


Gaur ezagutaraziko du Ogasun departamentuak zordun handien zerrenda

Ogasuneko zuzendari nagusiak, Luis Esainek jakinaraziko ditu zerrenda horretan dauden enpresa, entitate eta norbanakoak. 11:00etan dago iragarria Esainen agerraldia.


Lopezek aurrekontu arazoez ohartarazi du, zerga bilketa %23 murriztu delako

Krisi ekonomikoari aurre egiteko, 300 milioi euro jarriko ditu Eusko Jaurlaritzak aurten; azpiegiturak egiteko eta enpresei laguntzeko erabiliko dute diru gehiena. Urte politikoko lehen gobernu bilera egin du sozialisten Jaurlaritzak; aurrekontuei buruz PPrekin ez ezik EAJrekin ere hitz egin nahi duela jakinarazi du.


Lopez 22 urtez azpiko txapeldunordea

Igandean Nafarroako 22 urtez azpiko txapelketako finala jokatu zen Labriten. Errekako Beñat Oronozen kontra aritu zen Altsasuko Pilotajauku taldeko Asier Lopez. Txapela janztea zen bien ametsa, baina soilik batek bete ahal izan zuen. Beñat Oronozek hasieratik dominatu zuen, botean jokatuz, eta bi eskuekin bikain gozatuz. Dena den, kantxan ongi aritu zen Asier Lopez: lesakarraren sake zital asko ongi erantzun zituen sakandarrak, airez ongi defendatu zen eta asko borrokatu zuen, baina Oronozi dena atera zitzaion ongi eta bukaeran 18-4 nagusitu zitzaion Lopezi. Txapeldunordearen sariarekin konformatu behar izan zen Lopez.


Bederatzi emanaldi izango ditu Urdaibaiko Organoak zikloak

Urremendi landa garapenerako elkarteak antolatzen duen Urdaibaiko Organoak-Joxe Mari Egileor zikloa uztailaren 25ean hasiko da, eta abuztuaren 15era arte bederatzi kontzertu jasoko ditu. Zazpi herritan izango dira kontzertuak; hain zuzen, Bermeon, Gernika-Lumon, Busturian (Axpe), Arratzun, Gautegiz Arteagan, Ibarrangelun eta Mundakan.

Bermeokoa izango da lehenengo kontzertua, uztailaren 25ean; azkena, aldiz, Mundakakoa izango da.

Egitaraua:

Uztailak 25. Bermeoko San Frantzisko elizan, 20:45ean. Javier Artigas eta Benantzi Bilbao (organoa lau eskutara).

Uztailak 27. Busturiko Axpe auzoko Andra Mari elizan, 20:00etan. Ainhoa Barredo (organoa) eta Nuria Orbea (sopranoa).

Uztailak 28. Lumoko San Pedro elizan, 20:00etan. Miriam Cepeda (organoa) eta Luis A. Requejo (klarinetea).

Uztailak 31. Gernika-Lumoko Andra Mari elizan, 20:00etan. Nicolo Sari (organoa).

Abuztuak 3. Arratzuko Santo Tomas elizan, 20:00etan. Bernardo Cifres (tronpa), Oscar Abella (tuba eta serpentoia), Alberto Urretxo (tronboia) eta Benantzi Bilbao (harmoniuma).

Abuztuak 4. Ibarrangeluko San Andres elizan, 20:30ean. Enrico Zanovello (organoa).

Abuztuak 10. Gernika-Lumoko Mertzede komentuan, 20:30ean. Esteban Elizondo (organoa).

Abuztuak 14. Gautegiz Arteagako Andra Mari elizan, 20:30ean. Miguel A. Garcia (organoa).

Abuztuak 15. Mundakako Andra Mari elizan, 20:00etan. Stefanno Pellini (organoa).


Arte Ederretako Museoan

Joan den ostegunean Bilbon izan ginen, Arte Ederretako Museoan. Hogeita hamabost bat urte izango ziren azkenengoz han izan nintzela. Horregatik, bezperan, Begoña arrebak proposatu zidanean hara joatea, baietz esan nion, zalantza barik.

Elorrion autobusa hartu, eta hara joan ginen Begoña, Jabier koinatua eta hirurok. Lehendabizi Alberto Schommer argazkilariaren atzera begirakoa ikusi genuen, ederra. Ondoren, gainerakoa. Gustura itzuli nintzen, harrituta Flandesko pintoreen ugaritasunaz, Iturrinoren koloreez eta euskal artisten lanez.

Nire oroimenean oso atzenduta nituen zenbait oroitzapen, zelan Henao kalean bizi ginela ikasle-pisu batean, noizbehinka museoko lorategira joaten nintzen Triunfo edo beste zerbait irakurtzera, eta zelan kanpoko urmaelaren erdian zegoen estatuak soinekoa zuen jantzita, frankismoak lotsagabea irizten baitzion original biluztuari, gaur egun zorionez berriro erakusten den estatuari.


Hossain Kaanache: "Asko sufrituta irabazi dut"

0:51:47 denborarekin Barakaldoko duatloia irabazi zuen Hossain Kaanachek.

Euria eginagatik, giro paregabea izan zen Barakaldoko duatloiean. Hossain Kaanache oriotarrak parte hartu eta irabazi egin zuen, bigarrenarengandik lau segundora. Kanaachek aitortu duenez egun gogorra izan zen, baina helburua beteta itzuli zen etxera, eta horrek balio du.

Baldintzak ez ziren egokienak. Hotza eta euria ari zuen, hortaz, zorua labainkorra zegoen. Kanaachek azaldu duenez, horrez gain, maila oso ona zegoen. Eta, baldintza horietan irabazteak oso pozik sentiarazi du, asko sufrituta irabazi dut. Lana ondo egitearen seinale da, hau da, egokitzapena ere landu beharreko zerbait dela azaldu du. Izan ere, lesioa izan zuen, hankako behatza hautsi baitzuen. Bost astez ezin entrenatu egon da eta, hortaz, lasterketa ia guztiz osatuta zegoen jakiteko baliagarria izan zaio. Esan dezaket jada ondo nagoela.

Dena den, helburuak orain datozela gaineratu du. Pixkanaka lasterketa garrantzitsuagoak ditut. Euskadiko duatloi txapelketan hartuko dut parte martxoaren 6an, Basaurin. Espainiako txapelketara joateko sailkatze-txapelketa otsailaren 28an izango du, Alcobendasen, Espainiako txapelketa apirilaren 3an izango da.

Antolatzaileek esan dutenez parte hartzaile guztiek eskertu zuten emandako arreta eta banatutako sariak. Hossainek lehen saria irabazi zuen, txapelduna izan baitzen. 0:51:47 denborarekin helmuga zeharkatzen lehena izan zen. Atzetik Julen Larruzea sailkatu zen, 0:51:51n denboran geldituta kronometroa. Hirugarren sailkatua Gorka Lucena izan 0:51:58 denborarekin.

Emakumezkoetan Ibone Sanchez izan zen txapelduna. Atzetik Estefania Gomez eta Marina Burgaya sailkatu ziren.


Eguberrietako lehen topa

Enpresa bazkari asko egiten dira gaurko egunez. Bazkaritik irtenda, Beasainen egiten dute parranda askok.

Indarra hartzen ari den ohitura da urte amaierako enpresa bazkariena. Eguberri aurreko azken ostirala izan ohi da enpresa gehienek aukeratzen duten eguna: gaurkoa, alegia.

Ahal dutenek poteo txiki bat egiten dute bazkal aurretik, eta bixi-bixi, bazkaltzera. Bazkari ederrak izan ohi dira, gainera, egun horretakoak, prezioari gehiegi begiratzen ez zaien horietakoa.

Handik atera eta askok Beasain aukeratzen dute parrandarako. Ohitura ere bihurtu dela esan liteke enpresa bazkarien egun seinalatu horretan.

Beasainen jendetza izaten da egun horretan, tabernak lepo betez. Taberna horietako batzuen jabe da Karlos Garcia, eta bere esanetan, «Beasaingo festetako bi larunbatetan adina jende ibiltzen da gaurkoan: urteko egunik onenetakoa da tabernarientzat. Taberna askok jende gehiago ere hartzen dugu lanerako».

Pertsona bakoitzak «bazkaritan 30-40 euroren bueltan eta parrandan ere mordoa» gastatzen duela dio berak: «Neurrigabekeria nagusitzen da denean. Desfase handia egoten da», dio barrez.

Eta handik aurrerakoan, algara, buila, dantza eta zorakeriarik ez da falta izaten tabernetan.

Afaria ez da derrigorrezko otordua egun horretan eta handik aurrera luza daitekeena ere, norberaren nahien araberakoa.

Etxera buelta, taxiz

Plazido Mikelarena taxi gidariak ere nabaritzen du egun horren berezitasuna. «Jendea asteburuetan bezala ibiltzen da taxiz, baina bidaia luzeagoak egiten dira agian: CAFen eta enpresetan lan egiten duten asko urruti bizi da eta trenak bukatutakoan hartzen dute».

Ohikoan baino jende helduagoa ere ibiltzen dela dio: «Ezkondutako jendea eta, batzuk lehenxeago erretiratzen dira, baina ordu txikiak arte gelditzen denik ere badago».

«Hizketarako gogoz» joaten omen dira asko, eta bera «gustura» joaten omen da kontu batzuk entzunez.

GOMENDIOAK

Egun horretarako hainbat gomendio ematen dituzte adituek; eman arren, seguraski , inork beteko ez dituenak. Hemen batzuk, barre egiteko bada ere.

Ez zaitez mozkortu. Nahikoa lan izango da hori betetzen, hainbeste edanda.

Ez moztu inoren diskurtsoa. Ezta txistuka hasi edo barre algararik egin ere. Hitz egiten ari den horren «urteko diskurtsoa» da.

Ez dantzatu. Ez behintzat kaleratu zaitzakeen edo zure aginteak jasotzen dituztenen aurrean. Sinesgarritasuna galduko duzu. Probatu ispiluaren aurrean lehenago, eta ikusiko duzu zergatik.

Ez dantzatu konga. Hurrengo egunean zure lankideen ipurdiaz gogoratu nahi duzu ala?

Ez saiatu ligatzen. Ustez ezkutuan zaudetelakoan lankide batek esku-sartzen harrapa zaitzan nahi al duzu?

Argazkiak saihestu. Gogoratu: begiak gorri-gorri dituzu eta auskalo nori kendutako txapel hori zelebre gelditzen zaizu.

Goiz etxeratu. Oraindik ondo ahoskatzen duzunean eta alkandora atera gabe duzun artean, ahal bada.


“Amurrioko Hiribilduko 2019” Arte Sariketa

“Amurrioko Hiribilduko 2019” Arte Sariketan, partaide bakoitzak duela denbora gutxi egindako jatorrizko bi artelan aurkeztu ahal izango ditu, teknika eta gai librea erabiliz. Artelanak La Casonako erakusketa aretoan jasoko dira, irailaren 2tik 13ra. Irailaren 27an sariak banatu ondoren, artelanak La Casonan erakutsiko dira.

Sariketak 6.500 euro banatuko ditu sarietan, eta eskultura bat irabazle bakoitzari. Lehenengo saridunak 4.000 € jasoko ditu, eta bigarrenak 1.500 €. Horrez gain, 1.000 €-ko sari bat banatuko da parte hartzen duten amurrioarren artean.


Aurrekontuetarako iritziak jasotzeko eskuorriak banatu ditu Orioko Udalak

Aurreko urteetan bilera sistema erabili zuten eta orain pauso bat gehiago eman nahi izan dute gobernuko alderdiek

Legealdi berrian, lehendabiziko urtetik Udal aurrekontu parte-hartzaileak egin nahi izan ditu Orioko Udalak. Hala, 2012ko eta 2013ko aurrekontuak osatzeko auzo-bilerak egin zituen Udalak eta alor bakoitzeko eragileekin ere bildu ziren alderdiak aurrekontu-proiektua idatzi aurretik.

Aurtengorako, parte-hartze sistema aldatu egin dute sistema hobetzeko bidean. Udalak herritar gehiagorengana iritsi nahi du eta horretarako eskuorri bat banatu du herriko postontzi guztietan. Gauzak horrela, herritar denek izango dute beren iritzia helarazteko aukera.

Eskuorria udaletxean edo kultur etxean utzi beharko da abenduaren 15a baino lehen. Dena dela, eskuorria sarean zintzilikatu dute dokumentu batean eta deskargatzeko aukera dago. Behin ordenagailuan deskargatuta, bete eta alkatetza@oriokoudala.com helbidera bidali daiteke posta elektronikoz.

Hemen duzue dokumentua deskargatzeko aukera.


Fagor, Bostongo atentatua argitzeko kolaboratzen

Bostongo atentatuan Fagorren lapikoak erabili dituztela-eta Ameriketako Estatu Batuetako Fagorrek doluminak adierazi dizkie atentatuan hildakoen senitartekoei eta baita zauritutako pertsonei ere. Era berean, jakinarazi dute atentatua argitzeko ikerketan kolaboratzen dihardutela.


Baskoniak ez dauka huts gehiago egiteko tarterik

Azken orduan jokalari garrantzitsu bat galdu du Alacantek: Serkan Erdogan Besiktasera joan da

Ez dago huts gehiago egiteko tarterik. Ez, behintzat, ustez irabazi beharrekoak diren partidetan. Baskoniak sei partida galdu ditu dagoeneko lehen itzulian, eta liga erregularra sailkapen buru bukatu nahi badu, bizpahiru partida gal ditzake, asko jota. Horiek galtzeko arriskua egon, egongo da aurrerantzean, eta Alacantetik garaipenarekin bueltatzea komeni. Ez dauka ostegunean Malagan jokatutako partidaren garrantzirik, baina aurrera atera beharreko neurketa da, jokalariek konfiantza apur bat lor dezaten.

Atseden hartzeko tarte txikia izan du Baskoniak. Ostiral goizaldean iritsi ziren Gasteizera, berandu, 03:00 aldera, eta ostiral arratsaldean egin zuten lehen lan saioa. Atzo goizean beste entrenamendu bat egin zuten, eta ondoren Alacantera joan ziren. Ivanovicen laguntzaileek Serkan Erdoganen arriskua aintzat hartuta prestatuko zuten partida, baina aztertze lan hori alferrikakoa izango da. Ostiral iluntzean, Alacantek Erdogan Turkiako Besiktas taldeari saldu ziola jakinarazi zuten. Azken orduko hutsune garrantzitsua izango da, Baskoniako jokalari ohia Alacanteko saskiratzaile onenetakoa baitzen. Eskoltak 11 puntu pasa lortzen zituen partida bakoitzeko, eta jaurtiketa batez besteko onekin: %38 hirukoetan, eta %46 bikoetan.

Alacanteko klubak ez du argitu Erdoganen agurraren arrazoia, baina litekeena da azalpena ekonomikoa izatea. Txus Bidorretak 48 ordu baino lehen bilatu beharko du turkiarraren hutsunea estaltzen lagunduko duen konponbideren bat, baina ez da erraza izango. Are gutxiago aurrez aurre Baskonia indartsua daukazunean. Nabarmentzeko modukoa da Pape Sow ere bere taldea izandakora itzuliko dela. Senegaldarrak Alacanten hasi zuen sasoia, baina Baskonian bigarren hilabetea egiten ari da dagoeneko.

Malagako garaipenak taldeari konfiantza eman diola esan du Ivanovicek, «baina ez handi-handia ere. Ez gaitezen sobera puztu, gure jokoak hobera egin behar baitu oraindik, eta asko, onenen parera iritsi nahi badugu».


Errenta aitorpena euskaraz egiten dutenen artean, bi otordu zozkatuko dituzte

Oarsoaldeko Euskara Batzordeak (eskualdeko lau udalek ordezkaritza dute bertan), eskualdeko herritarrek errenta aitorpena euskaraz egitea, eta oro har, ogasunarekin harremana euskaraz izan dadin sustatzeko kanpaina abian du.

Errenta aitorpena euskaraz egiten dutenen artean, bi lagunentzako bina otordu zozkatuko dituzte Errenteriako, Lezoko, Oiartzungo eta Pasaiako udalek.

Lehiaketan parte hartzeko garaiz daudela gogoratu diete udalek zergadunei. Horretarako, formulario hau bete beharko dute.


Bertso desafioaren kronika Txintarriren eskutik

Txintxarrik kronika ederra egin du: "Ostiral iluntzean eskaintza zabala izan zuten herritarrek, musika, antzerkia eta bertsoak. Jalgin hirugarren bertso desafioa jokatu zuten herriko Earra bertso eskolako kideek Andoaingo bertso eskolakoen aurka. Aurrekoetan bezala, bertaratutakoek egin behar izan zuten epaimahai lana eta 21-19ko emaitzarekin herrikoentzat izan zen hirugarren garaipena".

Kronika


«Boluntario legez herritar horiek Matxitxakoko batailan egin zutena gauza handia da»

Historialaria da Juan Pardo (Iruña, 1956). Matxitxakoko gudan gertatutakoa ondo ezagutzen du, eta hitzaldia emongo du bihar, 20:00etan, Gernika-Lumoko Elai-Alai aretoan.

Zein da zu Gernika-Lumora etortzearen arrazoia?

1936ko urrian Euskal Gudontzidia sortu zeneko 75 urte beteko dira, eta horri buruz ariko naiz.

Zertarako sortu zuten?

Kantauri itsasoan errepublikarren armada laguntzeko, eta merkantziak garraiatzen zituzten itsasontziak eta arrantza-ontziak babestea zen horien egitekoa. Era berean, itsas-hondoetan zeuden minak garbitzeko betebeharra be bazuen Euskal Gudontzidiak, itsasontziek porturatzeko arazorik izan ez zezaten.

Nola sortu zuten, baina?

Arrantza-ontziekin, helburu militarrerako egokituz. Artilleria sartu zuten batzuetan, eskolta lanak egiteko, eta horiek ziren gerora Bou izenagaz ezagutu izan direnak. Beste batzuetan, barriz, arrasteluak ipini zituzten: itsas-hondoetan zeuden minak dragatzeko tramankuluak. Ontzi gehienak Pasaiakoak ziren. Izan be, Euskal Gudontzidia sortu baino hilabete lehenago hartu zuten faxistek Gipuzkoa. Hori dela eta, Bilboko portura jo zuten. Egitekorik ez zutenez, Euskal Gudontzidirako egokitu zituzten. Halanda be, ontzietan zihoazenak arrantzaleak ziren, ez militarrak. Soldadutzarako adina zuten guztiek zerbitzua betetzen ari ziren, eta Bou horietan zihoazenak boluntarioak ziren. Prestutasun osoa zuten boluntario horiek, baina ez zeuden gerra egiteko prestatuak.

Hoien beharra al zuten errepublikarrek?

Errepublikarren marinak, egia esateko, bitarteko gutxi zituen. Gainera, ofizial asko etsaiaren aldekoak ziren. Gerora egindako ikerketetan ikusi da errepublikarren bandoan zeuden faxistek errepublikarren eraginkortasuna trabatzea zutela helburu: sabotaiak prestatuz, eztabaida antzuak sortuz… Eraginkortasun eskasagatik, Euskal Gudontzidiaren beharra izan zuten.

Zein zen Euskal Gudontzidiaren egitekoa Bizkaiko uretan?

Matxitxakon, hain zuzen, etsaien gerra ontziei aurre egin behar izan zien Euskal Gudontzidiak; batez be, eskolta lanak egiten ari zela. Gehienetan arazorik barik bete zuten lan hori, baina 1937ko martxoaren 5ean ez zen hala gertatu. Egun hartan Baionatik atera zen Galdames merkantzia-ontzi eskoltatzeko batu zituzten lau Bou: Gipuzkoa, Bizkaya, Nabarra eta Donostia. Laurak be, aurre egin behar izan zioten Canarias ontzia baino askoz txikiagoak ziren. Galdames ontziaren itsasoratzearen barri izan zuten faxistek, eta Canarias ontzia bidali zuten haren bila. Horrekin egin zuen topo Euskal Gudontzidiak, Bou Nabarra hondoratzeraino. Hura baitzen Galdamesen ondoan zihoana.

Lau ontzi bakarrari aurre egiteko. Zergatik galdu zuten bataila?

Euskal Gudontzidiaren ontziak 1.200 tonakoak ziren. Haien kanoiek 6 kilometroko irismena zuten, eta ontzi horien tripulazioa 50 lagunekoa zen. Canarias fragata, barriz, 10.000 tonakoa zen. Haren kanoiek 30 kilometroko irismena zuten, eta tripulazioa 1.000 gizonek osatzen zuten. Gainera, Bouak baino hiru aldiz azkarragoa zen. Beraz, hari aurre egitea oso zaila zen. Bouen estrategia Canarias fragata eurengana erakartzea zen, Galdames porturatzeko asmoz. Bou Nabarra izan zen erresistentziarik handiena erakutsi zuena. Hainbat gudari hil egin ziren, eta komandantea itsasontziagaz batera hondoratu zen. Borrokan hil nahi zuen, ez zuen nahi etsaiek preso har zezaten, bizirik atera zirenek gerora kontatu zutenez.

Eta zer gertatu zen tripulazioagaz?

Preso hartu zituzten. Baina itsasoan erakutsitako erresistentziaren ondorioz mito bilakatu ziren. Gainera, Canarias fragataren komandantearen miresmena be irabazi zuten, eta horrek preso hartu zituztenen alde egin zuen gerora.

Zer gertatu zen?

Baliabideak eskasak izanda be, Euskal Gudontzidiak Matxitxakon erakutsitako erresistentzia handia izan zen. Canarias fragatak gerrak iraun zuen denbora osoan izan zuen hildako bakarra Matxitxakon hil zuten. Bataila amaituta, bizirik atera zirenak preso hartu zituzten. Galdames ontzian zetozen hiru-lau tripulante, gainera, fusilatu egin zituzten: Irungo udaleko bi zinegotzi eta Manuel Carrasco Formiguera. Azken hori Generalitateko ordezkaria zen Euskal Gobernuan. Beste guztiei 20-30 urteko zigorra ezarri zieten. Bou Nabarraren kasua, barriz, berezia izan zen. Batailan erakutsitako adoreak miretsita utzi zituen bai Canariaseko komandantea eta baita hainbat ofizial be. Hori dela eta, Francogaz hitz egitera joan ziren eta heriotza zigorrera kondenatuta zeuden arren, indultua emon zieten. Batez be, Canariaseko ofiziala zen Calderonen insistentziagatik lortu zuten indultua. Debakoa zen, eta gerora be hainbat medede egin zien askori, lagun izateraino.

Zer gertatu zen Euskal gudontzidiarekin?

Faxistek Bilbo hartu zutenean ontziek Santanderrera jo zuten. Etsaiak Santanderrera sartu zirenean, barriz, Frantziara alde egin zuten. 1937ko urrian errepublikarrek Asturias galdu zutenean, Kantauri itsasoan geratzen ziren ontziek be Frantziarako bidea hartu zuten. Tripulazioko hainbatek errepublikarren bandoagaz bat egin eta borrokatzera joan ziren. Beste batzuk, ordea, Frantzian geratu ziren, ontzien mantenuaz arduratuz.

Zergatik da garrantzitsua Matxitxakon gertatu zena ez ahanztea?

Lehenik eta behin, errekonozimendua ukatu dieten gudari horien lana aitortzea garrantzitsua da. Eta gertatutakoa bera be garrantzitsua da gurea bezalako herri txiki batentzat. Itsasora begira dagoen herria da gurea, eta gertaera horiek ezagutzea gure kulturaren parte dira, gure historiaren parte, eta itsasoak herriarentzat duen garrantziaren adierazle be bada. Gainera, boluntario moduan herritar horiek egin zutena handia da. Beraien bizia arriskatu zuten askatasunaren eta herriaren defentsan.


83 Zizaz eta ganbaz beteriko piperrak

Leke's jatetxea (Zamudio) (Aikor! 39) 2005eko ekaina


Arabako ekonomian dute ekarpenik txikiena drogek eta prostituzioak

Lurralde bakoitzari dagozkion datuak argitaratu ditu gaur Eustatek, Arabako PPk kalkulu berriari egin dizkion kritiken ondoren.

Barne produktu gordinaren kalkulu berriak sortu duen eztabaidan argi pixka bat ematen saiatu da gaur Eustat, Euskal Estatistika Erakundea. Arabako PPk eta Javier de Andres ahaldun nagusiak zenbaketa berriaren aurka jo dute. Izan ere, neurketa berriaren arabera handitu egin da Arabak eta Gipuzkoak EAEko ekonomian duten pisua, eta Bizkaiarena, aldiz, txikitu. Ondorioz, Arabak eta Gipuzkoak zerga bidezko diru bilketatik Eusko Jaurlaritzari ekarpen handiagoa egin beharko diote, eta Bizkaiak, txikiagoa.

Popularrek neurketa berriaren elementu berritzaileena jarri dute jopuntuan: ekonomia ezkutuak duen pisua. Batez ere, drogen eta prostituzioaren neurketa egiten dute ekarpen handiagoaren erantzule. Eustatek zenbaketa nola egin duen azaltzea exijitu dute, gainera. Akusazioa uxatzeko asmoz, Eustatek gaur eman ditu azalpenak legez kanpoko jarduerek herrialde bakoitzean duten pisuari buruz. Orotara, 2010. urtean jarduera horiek Araba, Bizkai eta Gipuzkoako ekonomiari %1,149 gehitu ziotela adierazi du. Eurotan, 747,9 milioi dira. Aldaketa estatistiko orokorraren emaitzak joan den ostiralean argitaratu ziren.

Ehunekotan oso parekoa da ekarpena herrialde guztietan, handienaren eta txikienaren artean soilik milaren batzuk daude. Hala, Gipuzkoan BPGa %1,15 handitu dute legez kanpoko jarduerek ekonomia, Bizkaian %1,148, eta Araban %1,147. Dirutan, Bizkaiko ekonomiari 385,9 milioi gehitu dizkiote, Gipuzkoakoari 245,1 eta Arabakoari 116,9 milioi.

Herrialdeen errenta kopurua —BPGa, azken finean— elementu erabakigarria da aldundi bakoitzak zerga bilketatik Eusko Jaurlaritzari ordaindu behar dion ekarpena kalkulatzeko —%70 errenta horren pisuaren arabera zenbatzen da—. BPG gaurkotuak eragingo du, hasiera batean, Arabak zein Gipuzkoak Jaurlaritzari diru gehiago ordaindu behar izatea, eta Bizkaiak, aldiz, gutxiago.

PPren polemika

Arabako PPk eta Javier de Andres ahaldun nagusiak neurketa berriaren aurka jo dute, Foru Aldundiak diru gehiago jartzea eragingo duelako. Popularrek Eustateko zuzendariaren agerraldia eskatu dute herrialdeko Batzar Nagusietan. Hain zuzen ere, Araban eta Gipuzkoan drogen eta prostituzioaren ekarpena zergatik den handiagoa azaltzeko exijitu dute. Gainera, agerraldia premiazkoa izatea nahi dute, heldu den urtean diru ekarpenak finkatuko dituen Finantzen Euskal Kontseilua egingo delako.

Eustatek gaur eman duen informazioak PPren tesia gezurtatzen du, ekonomia ezkutua oso antzekoa delako herrialde guztietan, eta, hain zuzen ere, Araban eragin duelako hazkunderik txikiena. Zer gertatu da orduan? Legez kanpoko jarduerak aldaketa estatistikoaren parte bat dira, baina ez handiena. Eustatek berak emandako azalpenen arabera, BPGa handitu duen faktore nagusia ikerketa eta garapenerako gastuen zenbaketaren aldaketa izan da —igoeraren %40 dagokio—. Bigarrena aurreikuspen eta iturri estatistikoen egokitzapena izan da —igoeraren %31—. Azkena legez kanpoko jarduerak dira, BPGari %1,1 handitu diotenak —BPG oinarria %29 handitu dute—. Ekonomia ezkutuaren ekarpena herrialdez herrialde ia parekoa izanda, beste aldaketa teknikoek eragin dute Arabako eta Gipuzkoako BPGa handitzea, Bizkaikoarekin alderatuz.

Barne produktu gordina kalkulatzeko sistema berri bat sartu da indarrean aurten Europako Batasunean, ESA-2010 izenekoa. Aldaketetan, ekonomia ezkutuak duen pisua neurtu eta BPGan aintzat hartuko da aurrerantzean. Tabako kontrabandoak, legez kanpoko jokoak, prostituzio antolatuak eta droga trafikoak duten eragina kalkulatzen aritu dira azken hilabeteotan Eustateko teknikariak. BERRIAk joan den astean eman zuen kalkulu horrek izan zituen zailtasunen berri.

BPGaren neurketa ez da bitxikeria estatistiko hutsa. Ondorio praktiko zuzenak ditu. Esaterako, aukera emango die Eusko Jaurlaritzari eta Nafarroako Gobernuari diru gehiago gastatzeko heldu den urtean, defizit muga BPG horren ehunekotan neurtzen delako —BPGaren oinarria handitzen den neurrian gehiago gastatzeko aukera dute—.


"Indartuz, indartsu egin"

Askotan entzun ohi dugu hizkuntza bat ez dela galtzen ez dakienak ikasten ez duelako...

... dakienak egiten ez duelako baizik, eta nik ere horrela dela uste dut. Ingurura begiratzen badugu, gehien entzuten den hizkuntza euskara izan beharko litzateke, baina hala gertatzen al da egungo gure gizarte honetan?

Alde batetik, ohitura bihurtu da lagun artean, taberna giroan, kalean, elkarrizketetan, erosketetan, zerbitzuetan, teknologia berrietan… gure hizkuntza alde batera uztea eta gaztelania erabiltzea. Bestalde, gaur egungo gazte zein haur askok ikastola edo eskola esparruko hizkuntza bezala hartzen dute gure hizkuntza eta ondorioz, esparru honetatik kanpo gaztelaniara jotzeko ohitura handia dute.

Gai honek buruhauste asko eragin dizkit eta buelta asko eman dizkiot askotan, garrantzitsua delako geurea dena geure egitea. Beste hizkuntza batzuek ez bezala, gure kasuan, guk indartu behar dugu euskara eta gu gara indartsu bihurtu behar dugunak, gure hizkuntza baita guri nortasuna eman eta bizirik mantentzen gaituena. Egunerokotasunerako tresna bihurtzea izan behar da helburu eta erabilgarritasun normalizatu bat duela erakustea. Beraz ekiten egin eta eginez ekin!

Erabilgarria, geUrea, indartSua, Kantatu, Ahoan, noRtasuna, Aldarrikatuz!


Ostadarreko Futbol Eskola

Beste kategorietako taldeen antzera, Ostadarreko Futbol Eskolako neska-mutilak ere martxan hasiko dira aurki.

Futbol eskolan parte hartzeko baldintzak 8 eta 10 urte bitarteko haurra izatea, Buruntzaldeko kiroldegietako bazkide izatea eta Lasarte-Orian bizitzea dira.

Izena ematea Ostadarreko egoitzan egingo da, gaur hasi eta ekainaren 19ra bitartean, arratsaldeko 19:00etatik 20:00tara.

Antolatzaileek jakin arazi dutenez, plazak mugatuak dira eta iaz parte hartu zuten neska eta mutilek lehentasuna dute.


Herria Martxan! Martxa Herrian! 1. entsaio orokorra


Azpilkuetan sute batek garaje bateko ibilgailuak eta makinak erre ditu

Sua 03:30ak aldera hasi dela sumatu dute eta bi auto, bi motozikleta, quad bat, sasiak garbitzeko makina bat, belarra mozteko makina bat, ibilgailuak garbitzeko makina bat eta hainbat tresna eta erreminta erre ditu. Motokultore bat eta egur pila bat bakarrik salbatu dira. Gertakari honetan ez da inor zauritu.

Suhiltzaileak goizeko 6ak baino lehenxeago erretiratu dira lanak akitutzat eman ondotik. Itzaltze lanetan Azpilkuetako bizilagunen, Foruzaingoaren eta Guardia Zibilaren laguntza izan dute, eta orain Foruzaingoaren esku gelditu da gertaeraren nondik norakoak ikertzea.


Euriborra jaitsi egin da, baina mailegua igo

Hileko datuak hartuta, Euriborra %1,420an geratu da irailean, aurreko hiletik %0,001 jaitsi da, baina iaztik 1,5 hamarreko egin du gora eta, ondorioz, maileguek ere gora egin dute.

Hala, 25 urterako 150.000 euroko mailegua duenak orain urtean 132 euro gehiago ordaindu beharko ditu. Espainiako Estatistika Erakundeak dioenez, Hego Euskal Herriko biztanleek, batez beste, 160.000 euroko hipotekak dituzte. Mailegua urtean behin berritzea izaten da ohikoena.

Adituen arabera, Euriborra urte honen amaierara arte goraka joango da pixkanaka, eta baliteke %1,5ean bukatzea.

Hipoteka gehienak kalkulatzeko erreferentziatzat erabiltzen da Euribor indizea, eta 1999an jarri zuten martxan. Bankuek elkarri dirua uzteko erabiltzen duten interesa islatzen du.

2008ko uztailean lortu zuen marka historikoa: %5,393.


‘Irakurri, gozatu eta oparitu’ kanpaina abiatu dute Goierriko zortzi herritan

Iazko kanpainan Lazkaoko zozketan sarituetako bat.

Euskaltzaleen Topagunearekin batera, Irakurri, gozatu eta oparitu egitasmoa jarri dute martxan Euskal Herriko 42 herrik. Tartean dira Goierriko bederatzi herri: Ataun, Beasain, Idiazabal, Lazkao, Segura, Olaberria, Ordizia eta Zaldibia. Atzo, Liburuaren Nazioarteko Egunarekin batera hasi eta ekainaren 30ean bukatuko da.

Egitasmo horrekin, irakurleak euskara eta euskal literaturara gerturatu nahi dituzte, “euskaraz irakurtzeko aukera zabala dagoela ikusteko”. Era berean, euskal liburugintza indartzeko, euskarazko kultur produktuen kontsumoa ere bultzatu nahi dute, bai umeena eta bai helduena.

Lau urrats

Kanpaina parte hartzeko lau urrats jarraitu behar dira:

1. Irakurri: Lehenengo pausoa euskaraz irakurtzea da. Irakurleak liburutegiko mailegu zerbitzua erabilita, euskarazko liburu bat eramango du etxera.

2. Gozatu: Behin liburua irakurri eta liburutegira itzulitakoan, liburuari buruzko fitxa erraz bat beharko du irakurleak. Fitxa hori beteta, liburutegiko arduradunak erosketa txeka emango dio irakurleari, hitzartutako liburu dendan erosteko.

3. Erosi: %25 beherapenarekin beste liburu bat erosteko aukera izango da. Beherapenetan bada alderik. Beasainen, adibidez, Udal euskaltegiko eta AEK euskaltegiko ikasleek %50eko beherapena izango dute.

4. Oparitu erositako liburua: Erositako liburua oparitzeko pausoa da.

Bestalde, hileroko zozketak ere egongo dira, hilabete bakoitzean liburutegian maileguan libururen bat hartu dutenen artean. 30 euroko txekeak zozkatuko dira.


Ainhoa Etxaideri elkarrizketa, 'Egun On Euskadi'n eta 'ETB Hoy'n

Vanessa Sanchezek Francis Diez Doctor Deseo taldeko abeslaria elkarrizketatuko du 'Entrada Libre' saioan.

Ainhoa Etxaide LAB sindikatuko idazkari nagusia 'Egun On Euskadi' eta 'ETB Hoy' gaurko albistegietan izango da gonbidatu. ETB1en, Estepan Aldamiz-Etxebarriaren galderak erantzungo ditu, urteko lehenengo hiruhilabeteko langabezi datuen inguruan eta datorren maiatzak 1erako aurreikusitako mobilizazioez, besteak beste. Horrez gain, Maribi Ugarteburu, Idoia Mendia eta Laura Garrido kolaboratzaileak egun eguneko gaien inguruan arituko dira solasean.

ETB2n, Olaia Urtiagarekin hitzordua izango du Ainhoa Etxaidek 11:45etik aurrera. Ondoren, Silvia Intxaurrondok aurkeztutako saioak eguneko albiste nabarmenenak aztertuko ditu.

Doctor Deseo, 'Entrada Libre'n

Vanessa Sanchezek Francis Diez Doctor Deseo taldeko abeslaria elkarrizketatuko du 'Entrada Libre' saioan. Atera berri duen lanaz arituko da: 'Busco en tus labios, lo mejor del deseo'.


Txikiagoa egin du atea

Unai Simon atezain osoa dela ari da erakusten. Athleticen lehen taldearen atea bere egin nahi du, hori egiteko eman dioten bigarren aukeran. Oineko jokoa da haren gabezia nagusia.

Gauza asko gertatu zaizkit denbora gutxian: Elxetik azkar itzuli behar izan nuen Athleticera; gero, jokatzen hasi nintzen; jarraian, aulkian egon nintzen; eta, azkenik, aurten, berriro ari naiz jokatzen. Futbolean aukerak baliatu behar dira. Oso azkar doa dena». Unai Simonen (Murgia, Araba, 1997) kirol bizitzak abiadura handia hartu du azken urtebetean. Dohain oneko etorkizuneko atezaina zen lehen, eta Athleticeko aterako lehen aukera da orain. Klubak eta jokalariak berak uste baino askoz lehenago pasatu da trena. Ametsa egia bihurtzen ari da.

Baina horrenbeste gauza onen artean zailtasunak ere egon dira. Gorengo mailan dagoenetik, egoera ezerosoei aurre egin behar izan die. Bi aldiz galdu du entrenatzaileen konfiantza. Eduardo Berizzo izan zen Lehen Mailan debuta egiteko aukera eman zion entrenatzailea. Baita pisu handiko argudio barik Iago Herrerinen mesedetan aulkira bidali zuena ere. Taldearen kirol egoera gaitza aipatu zen entrenatzaile argentinarraren erabakia argudiatzeko. Bigarren kolpea 21 urtez azpiko Espainiako selekzioarekin hartu zuen. Europako Txapelketa hasierako hamaikakoan hasi zuen, baina bigarren partidarako aulkira bidali zuten. Atezain gazte baten oraina zein etorkizuna baldintza dezaketen erabakiak dira.

Simonek Gianluigi Buffon du ispilu eta eredu. Bada, nahitaez gainditu beharko ditu oztopoak, atezain italiarrak Juventusen utzitako arrastoa Athleticen laga nahi badu. Arabarrak nahiago izango zuen bidean kolpe gutxiago jasotzea, baina ez diote bere jokoari kalte egin. Akaso, buruz gogorragoa izaten lagundu dio. Itzalean egindako lanak saria izan du, eta aurreko sasoian galdutako lekua berreskuratu du. Aprobetxatzen ari da eman dioten bigarren aukera. Athletic defentsan sendo ari da, eta, berari agertzea egokitu zaionean, oso ondo erantzun du. Bi gol baino ez ditu jaso jokatu dituen sei partidatan —aulkian izan zen Leganesen aurka—. «Zelaian sentipen onak ditut. Gol gutxi jasotzeak laguntzen du, noski. Sasoi hasiera ona izan da».

Atezain batek jokoaren arlo guztiak menperatu behar ditu. Taldearen erasoko lehen jokalaria da, eta defentsako azkena. Baina, batez ere, atea ondo zaintzeko eskatzen zaio. Bada, lan hori zuzen egiteko gai dela ari da erakusten. Handia da, eta, ondorioz, besoak zabaltzen dituenean txikiagotu egiten du atea. Aurkariek ez dute zulorik topatzen. Kokapen ona dauka, eta, horri esker, erraz egiten du gaitza dena. Jaurtiketa zitalak gelditzeko kapaz da, Valentziaren zein Bartzelonaren kontra erakutsi zuen moduan. Bestalde, goiko jokoan ere ondo moldatzen da. Bere altuera baliatzen du irteera egokiak egin eta taldeari segurtasuna emateko. Finean, iaioa da atepean.

Zalantzak uxatu nahian

Dohain onak ditu, eta denbora gutxian taldeari puntuak eman diezazkioke. Baina zer hobetua ere badauka. Egunerako lanak eta eskarmentuak arlo guztietan hazteko aukera emango diote, baina arreta berezia jarri beharko dio oinetako jokoari.

Egun, oso garrantzitsua da. Entrenatzaile guztiek eskatzen dute lehen pasea zuzen eta egoki emateko gai den atezain bat. Baloia gelditzeko eskuak jartzeko teknika, atepean azkar mugitzeko gaitasuna eta goiko jokoa lantzeko ariketen pareko garrantzia dauka lan saioetan baloia ondo ateratzeak. Atezainaren pase on batek gauza asko errazten dizkio taldeari. Arlo horretan gabeziak izateak zailtasunak eragin ditzake. Bada, baloia oinetan duenean ez dabil fin Simon. Konfiantza barik ikusten zaio, eta akats dezente egin ditu. Aspaldi daki berak alor horretan baduela zer hobetu. Baina ez du erotu gura. Ez du nahi San Mames etengabe oineko jokoari begira egotea eta asmatzen ez duenean zurrumurrua hastea. Hortaz, oinetako lana egiteaz gain, jokoaren beste arlo batzuetan dituen gabeziak zuzentzeko ere lanean ari da. «Oineko jokoan hobetu egin behar dut. Joko zuzena egiten dugu, eta pase zehatzak eman behar dira. Beste arlo batzuetan bezala, oineko jokoan ere hobetu dezaket».

Oineko jokoa hobetzen ari da, baina oinak lurrean dituela. Arlo profesionalean goiz lortu du arrakasta. Ondorioz, lehen baino ezagunagoa da. Gainerakoan, bere bizitzan ez da ezer aldatu. «Nire bizitza lehengo bera da: lagun berberak ditut, inguru bera... antzeko bizitza egiten dut».


Sare hezkuntza komunitatearekin motxiladun umeen inguruko lanketa egiten ari da

Ume horiek ama-aita kartzelan duten 18 urtez azpiko 113 haur eta nerabek dira.

Euskal preso eta iheslarien eskubideen aldeko Sakanako Sare Herritarrak haurren eta nerabeen hezkuntzan lanean ari diren irakasle, psikologo eta pediatrei zuzenduriko ekimena martxan jarri du. Profesional horiei guztiei kolektibo horretako preso eta iheslarien seme-alabei erreparatzeko eskatu die Sarek, “orain arte nahiko ezkutuan” egon delako.

Sarekoek haur eta nerabe horiei “motxiladun ume” deitzen diete, eta “motxila horiek euren gurasoak ikusteko egin behar izaten dituzten milaka kilometroren isla dira. Egunerokoan gurasoen hutsunearekin bizitzeak zama afektibo handia eragiten diela ukaezinezko errealitatea da, gainera”. Saretik diote 113 haur eta nerabe horiei “euren gurasoen ondoan hezteko eskubidea ukatzen” zaiela. Eta behin eta berriro galdera bat errepikatzen dutela gaztigatu du: zergatik?

Hezkuntza irakasle, psikologo eta pediatrek haurren heziketan, aisialdian, garapenean, osasunean... lotura dutenez, Sare herritarra ibarreko haur-nerabe horiek gurasoekin hazteko duten eskubidearen aldeko lanketa egin nahi du. Sakanako ikastetxeetako profesionalei atxikimendua eskatuz orriak banatu dizkiete. Eta ibarretik kanpo lan egiten dutenek bat egiteko e-posta helbide bat eman du: etxarrisare@gmail.com. Jasotako atxikimenduak azaroaren 18an publiko eginen dituzte.


Xabier Irujok hitzaldia eskaini zuen atzo Sanagustinen

Jende ugari izan zen atzo Xabier Irujok eskainitako hitzaldian. (Kulturaz Kooperatiba)

Xabier Irujo ikerlari eta historialariak Euskal Herriko genozidioa hitzaldia eskaini zuen atzo, igandea, Sanagustin kulturgunean. Urolakoen Napar Zuzterrak Taldeak antolatu zuen solasaldia, eta dozenaka lagun bertaratu ziren Irujoren hitzaldia entzutera.

Hurrengo hitzordua uztailaren 25erako jarri dute Urolakoen Napar Zuzterrak Taldeko kideek. Orduan “nafar banderari gorazarre” egingo diote. Perez Arregi plazan elkartuko dira 10:30ean, 11:00etan abiatuko dira Erdikaletik plazara eta 11:15ean ekitaldia egingo dute plazan. Bertan txalaparta, irrintziak jotak eta Nafarroako dantzak izango dira, besteak beste.


Etxean dira Batxi Galdiz eta Gorka Oribe

Jarritako 20.000 euroko fidantza ordainduta, 20:00ak inguruan atera ziren atzo Soto del Realgo (Madril) espetxetik Juan Bautista Galdiz "Batxi" eta Gorka Oribe gazte algortarrak. Kartzela aurrean zeuzkaten etxeko eta lagunekin bildu, zerbait hartu eta ziztu bizian abiatu ziren Euskal Herrira. Gauerdiko 12:30ak aldera Algortara heldu zirenerako, dozenaka herritar zain zituzten Amnistia tabernan. Besarkada eta alaitasun malkoak lehendabizi, loreak, agurra eta bertsoak ondoren, han bildutakoei eskerrak eman zizkieten, hitza hartu bezain laster, Galdizek eta Oribek. Hala ere, espetxe barruan geratu direnak ez zituzten ahaztu nahi izan gazteek eta "etxean behar ditugula" aldarrikatu zuten. Kabarekin topa egin ostean, taberna barruan, hormatik kendu zituzten euren argazkiak biek. Oraindik, Uribe Kostako Amnistiaren Aldeko Mugimenduak ez du zehaztu ongi etorri ekitaldia noiz egingo dieten.

Algortan, Getxon eta Berangon urriaren 17an izan zen polizia operazioaren harira, Baltasar Garzon epailearen aurrean aurkeztu ondoren kartzelaratu zituzten kartzelaratu zituzten biak azaroaren 22an eta, ordutik, Soto del Realgo (Madril) espetxean izan dituzte gatibu. Aipatu polizia operazioaren ondorioz, oraindik, Lander Labajo, Aner Mimenza, Mikel de Gregorio "Degre" eta Joseba Elorriaga gazteek jarraitzen dute preso.


Kontzentrazioak presoen alde

Abenduaren 28an eta 31n egin ziren kontzentrazioak Euskal presoak Euskal Herrira lemapean. 28koan deialdia egin zuten urtarrillaren 12an Bilbora joateko.


Gazteak nagusitu dira herri kiroletan

Hainbat probatan neurtu dituzte indarrak herriko gazteek eta beteranoek. Arratsaldeko tartean Zizurkilgo erraldoi eta buruhandien kalejira ere izan dute festetan.

Giro ederra jarri du herritarren arteko herri kirol saioak. Lokotx biltzen, orga jokoan, ingudea altxatzen, zakua eramaten, lastoa botatzen, txingak eroaten, trontzan, segan eta korrika aritu dira bi txandatan. Ondoren, soka saltoan zeinek lagun gehiago batera jarri aritu dira, eta bukatzeko sokatiran neurtu dituzte indarrak.

Herri kirolak bukatu eta gero herriko erraldoi eta buruhandien txanda izan da, eta plazatik udaletxera bitartean kalejira egin dute. Pare bat dantza ere eskaini dituzte erraldoiek.


Kulturaz blai dator apirila, Amasa-Villabonan

Apirilaren 2an Villabonako Behar Zana frontoian egingo den Beertoki garagardo azokaz gain, haur nahiz helduentzako antzerkiak izango dira apirilean eta hilaren 15ean Tenporak kontzertua eskainiko du Gurea antzokian.

Eskualdeko musika taldearen kontzertua Amasa-Villabonako Gizarte Zerbitzuen sailak antolatu du eta irabazi guztiak udan Amasako apaiz etxean harreran Saharako 15 neska-mutil hartzeko bideratuko dira. Sarerrak 10 euro balioko ditu.

Helduentzako, apirilaren 22an Amodioaren ziega izeneko antzerki lana eskainiko du Lauka Teatro taldeak. Haurrentzako berriz, apirilaren 10ean Azken portua lana eskainiko du Dejabu panpin laborategiak.

Santtio zine klubaren barruan, hilabete honetan Rocio Durcalen Canción de juventud pelikula eskainiko dute eta apirilean zehar hainbat film ikusgai izango dira Gurea zinema aretoan.


Protestak egin dituzte taxi gidariek Bilboko lankidearen hilketa salatzeko

Hego Euskal Herriko taxi gidariek ez dute lanik egin 12:00etatik 13:00era, atzo Bilbon lankide bat, Eduardo Robledo, hil zutela salatzeko. Hain justu, Bilboko taxi gidariek lanuzte luzeagoa egingo dute: iluntzera artekoa, 19:30etan hasiko diren hiletak amaitu artekoa. Era berean, manifestazioa ere egingo dute. Euskal Herritik kanpora Espainiako Estatuko hainbat lekutan ere izan du oihartzuna eguerdiko geraldiak.

Finean, segurtasun eza sentitzen dutela agertu nahi dute taxi gidariek, eta, era berean, segurtasuna areagotzeko neurriak eskatu dizkiete agintariei.

Atzo egun osoan ez zuten lanik egin Bilboko taxi gidariek, eta gaur ere lanuztean dira iluntzea arte, Eduardo Robledoren hiletak amaitzen diren arte.

Bilbokoekin elkartasunez, 12:00etatik 13:00etara lanuztea egin dute Hego Euskal Herriko beste hainbat hiri eta herritako taxistek. Espainiako Estatuko hainbat hiritan ere protesta horrekin bat egin dute.


Lasai hasi da Bolt

10.09ko denbora egin du 100 metroetako lehen kanporaketan. Berak irabazi du euren saioa.

Ekin die Usain Bolt-ek Londresko Olinpiar Jokoei 100 metroetako kanporaketetan, baina ez da hasi egurrean, lasai antzean baizik. 10.09ko denbora egin du lehen karreran, eta berak irabazi du saioa.

Ikusmin handia zegoen estadioan, 80.000 lagun baitzeuden Boltek aurreneko aldiz lasterka egin duenean.

Tyson Gay, Asafa Powell eta Johan Blake dira 100 metroetako beste faborito batzuk, eta haiek ere egin dute estreinakoa. Gayk 10.08ko marka egin du, Powellek 10.04koa eta Blakek 10.00ekoa.

Denborarik onena Ryan Baileyk egin du: 9.88koa.


Azpeitiko Udalak 2013ari dagozkion 110.000 euro itzuli beharko dizkio Aldundiari

Gipuzkoako udal guztien artean itzuli beharreko 5,6 milioietatik kopuru hori dagokio Azpeitikoari. Azken urteetan bezala itzulketa egin beharko duten arren, hasieran esperotakoa baino diru gutxiago da.

Gipuzkoako Foru Aldundiak atzo, astelehena, 2013ko Udalak Finantzatzeko Foru Funtsaren likidazioaren berri eman zien udalei. Funts horren bidez, Aldundiak urte hasieran dirua aurreratzen die lurraldeko udal guztiei, urte horretarako egin duen zerga bidezko diru-bilketaren prebisioan oinarrituta. Azken urteetako krisiak eraginda, ordea, diru-bilketak foru prebisioen azpitik ibili dira eta, horrela, likidazioa egiteko unea iritsitakoan -orain egin dute, adibidez, 2013koa-, udalei jasotako diruaren zati bat Diputazioari itzultzea tokatzen ari zaie.

Aurten ere horrela gertatu da: 2013an jasotakotik 5,6 milioi euro itzuli beharko dizkiote, Gipuzkoako udal guztien artean, Aldundiari. Hala ere, bai Aldundiak, bai udalek espero zutena baino txikiagoa da kopurua, EAEko hiru aldundiak eta Eusko Jaurlaritzak osatzen duten Finantza Kontseiluan joan den astean lortutako akordioari esker. "Finantza Kontseiluan akordiorik lortu izan ez bagenu, 5,6 milioi horiek bikoitza izan zitezkeen", adierazi zuen atzo Helena Franco Ogasun eta Finantza diputatuak.

Kolpea, baino txikiagoa

Azpeitiak aipatutako 5,6 milioi horietatik 110.000 euro itzuli beharko dizkio Diputazioari. Manuel Unanue Udaleko Ogasun batzordeburuak Uztarriari azaldu dioenez, dirua itzuli beharra inoiz ez da albiste ona udalentzat, "baina aurten kolpea espero baino txikiagoa izan dela esan daiteke".

Diru gutxiago itzuli beharrak, dena den, Udalaren kontuetan "eragin nabarmenik" ez duela izango ere esan du Unanuek. Azken urteetako egoera eta joera ikusita, "Udalaren prebisioak ere antzeko ildotik egin genituelako". Iazko kontuen likidazioari dagozkion 110.000 euro horiek aurten itzuliko ditu Udalak, lau epetan.


Erretiratuen bazkarirako txartelak salgai eguenera arte

Ekainaren 7an egingo dute bazkaria herriko erretiratuek. Asteon jarri dituzte txartelak salgai: eguenera arte, maiatzaren 28, eros daitezke Pake Lekun 18:30etik 20:00etara arte. Bestalde, ekainaren 3an San Martinera egingo dute irteerarako txartelak, ordu eta egun berean jaso daitezke.

Bazkariaren aurretik 12:30etan meza ospatuko dute parrokian. Ondoren, omenaldia egingo diete herriko bi erretiratuei eta Udal Musika Bandak eta Oñatz dantza taldeak emanaldi bana egingo dute. Bazkaldu ondoren Oñatiko Bertso Eskolakoek saioa egingo dute, eta bukatzeko, dantzaldia egingo dute erretiratuendako.

Irteera

San Martinerako irteera ekainaren 3an egingo dute 10:30ean. Hamarretakoa egingo dute eta oinetako erosoak eroatea aholkatzen dute antolatzaileek.


Bajadikaren I. Herri Lasterketa bihar

Altsasuko Peñek eta Dantzaleku Sakana taldeak lasterketa berezi bat antolatu dute biharko, larunbaterako, irailaren 11rako: Bajadikaren I. Herri Lasterketa. Nonbait astelehenean hasiko diren festetarako peñen bajadikaren entrenamendua egin nahi dute. Proba arratsaldeko zazpietan abiatuko da Altsasuko plazatik, eta oso berezia izanen da. Korrikalariek bikoteka hartu beharko dute parte, eta biko mistoetan, gainera. Neska batek eta mutil batek osatu behar dute bikotea. ErrelebokaProba erabat herrikoia izanen da, izan ere biko bakoitzak lekukoa ekarri beharko baitu etxetik: egunkaria. Lehendabizi bikoteko kide batek hartuko du irteera plazatik, eta beste kideak erreleboa hartuko dio Zumalakarregi plazan, proba plazan despeditzeko. Jakina, azkarrena izango da irabazlea. Bikote bakoitzak 4 euro ordaindu beharko du izena emateagatik, eta bikotea festetako blusarekin agertuz gero, 3 eurora jaitsiko da inskrizpioa. Izena proba egunean bertan eman behar da, Foruen plazan.